Ejekiel 15
Jerucalem obedo calo olok ma pe konyo
1Rwot oloko kweda. 2Owacci, "Wod pa dano, gitwero poro yat olok ki yat mukene niŋniŋ? Doŋ yat olok ma giporo ki yat ma tye i buŋani berre rom mene? 3Itwero toŋo yatte itiyo ki gin mo? Dano gitwero toŋo gipayo dok teke ci giguro i kor ot me ŋabo jami? 4Yatte ber me obo mac mere keken. Ka mac doŋ owaŋo doge ryoryo ducu ma doŋ oweko bilo i dyere, pud dok itwero kwanyone itiyo ki gin mo? 5Nen, ma pud pe yat meno owaŋ woko onoŋo konnye doŋ pe. Doŋ kit macalo mac owaŋo woko-ni kun oweko bilo bene i dyere, ci konnye doŋ bibedo pe rom mene, tika dok gitwero kwanyone gitiyo ki gin mo?"
6Man aye gin ma Rwot Lubaŋa tye ka wacone ni, "Kit macalo yat olok gikwanyo ki i kin yadi me buŋa ci waŋ woko-ni, kit meno bene abikwanyo jo ma gibedo i Jerucalem ci aketo can i komgi. 7Abiciko waŋa i komgi, kadi bed gubwot ki i mac, mac pud biwaŋogi; ci man bimiyo wuŋeyo ni an aye a Rwot, ka doŋ aciko waŋa i komgi. 8Abimiyo lobo doŋ doko tim ata, pien pe gubedo ka lubo cikka, man Rwot Lubaŋa ma owaco."


1 Camuel 23
Daudi obedo i Keila
1I kare ca gitito bot Daudi ni "lo Piliciti gitye ka lweny i kom jo Keila, gitye ka yako kalgi woko ki i laro moyo." 2Pienno Daudi openyo dog Rwot ni, "Acit ilweny i kom jo Piliciti meno?" Rwot ogamo dog Daudi ni, "Cit icilweny i kom jo Piliciti wek ilar jo Keila." 3Ento jo pa Daudi guwaco bote ni, "Nen, kany i Juda wabedo ki lworo madwoŋ, Pe bedo rac mada ka dok wacito i Keila ka lweny ki mony pa jo Piliciti?" 4Ci Daudi dok openyo dog Rwot. Rwot owaco bote ni, "A malo, icit i Keila pien abimiyo jo Piliciti i ciŋi." 5Daudi kijone gucito i Keila, gulwenyo i kom jo Piliciti, gudwogo cen ki dyaŋigi, ma onoŋo guneko lwak jo mapol i komgi. Daudi olaro jo Keila kit meno.
6Ka Abiatar wod pa Akimelek oriŋo bot Daudi i Keila, ocito ki epod i ciŋe. 7Dok gitito bot Caulo ni Daudi doŋ ocito i Keila. Caulo ogamo ni, "Lubaŋa doŋ otyeko miye woko i ciŋa, pien odonyo i gaŋ ma tye ki doggola ma gicego ki rii, ci oloro iye wiye kekene." 8Caulo olwoŋo lwak ducu ka lweny wek gucit i Keila ka rumo wi Daudi ki jone kunnu. 9Daudi oniaŋ ni Caulo tye ka piro lok marac i kome, ci owaco bot ajwaka Abiatar ni, "Kel epod kany." 10Ci Daudi olego ni, "Ai Rwot Lubaŋa pa Icrael, awinyo ni Caulo tye ka yenyo yo me bi no Keila wek etyek gaŋ man woko pira. 11Ci doŋ apenyo ni, jo Keila gibimiya i ciŋ Caulo? Caulo bibino, kit ma awinyoni? Ai Rwot Lubaŋa pa Icrael, abako doga boti, titta ba. Rwot owaco bote ni, 'En bibino.' " 12Daudi dok openyo ni, "Jo Keila gibimiya ki jona i cin Caulo?" Rwot ogamo ni, "Gibimiyi bote." 13Ci Daudi ki jo ma gitye bote ma giromo miya abicel gua woko ki i Keila, guket, gucito ka ma giromo wot iye. Ka dok gitito bot Caulo ni, Daudi doŋ oriŋo woko ki i Keila, ci pe doŋ ocito kunnu. 14Daudi obedo i kakannene i dye tim, i lobo godi ma i tim Jip. Caulo obedo ka yenye jwijwi, ento Lubaŋa pe omiye i ciŋe.
Daudi obedo i tim i lobo godi
15Daudi obedo ki lworo pien onoŋo Caulo tye ka yenye me aneka. I kare ca onoŋo. Daudi obedo i Korec ma tye i tim Jip, 16ci Yonacan wod pa Caulo obino bote, ojiŋo cwinye i nyiŋ Lubaŋa kun waco bote ni, 17"Pe ilwor, pien ciŋ wora pe bipoto i komi. Ibibedo kabaka ma loyo Icrael, an abibedo lalub kori. Wora Caulo bene ŋeyo kumeno." 18-Ci gin aryo ducu guketo gicikkegi i nyim Rwot. Lacen Daudi odoŋ i Korec, ci Yonacan odok paco.
19-Jo Jip gucito bot Caulo i Gibea, guwaco bote ni, "Daudi tye i kakannene i kinwa, i Kortec, i kom got Kakila ma i Jecimon yo tuŋ acuc. 20In kabaka bin doŋ, kit macalo cwinyi mito bino-ni, ci wan aye wabimiye i ciŋi." 21Caulo ogamo ni, "Rwot aye omiwu gun pien kica omakowu i koma. 22Wun wucit ka penyo kakare maber wek wuŋe kabedo ma en bedo iye, ki ŋat munene kunne; pien gitta ni en kwiri mada. 23Koŋ wucinen, wuŋi kabedo ducu ma en maro kanne iye, wek wudwog ma donŋ wuniaŋ atir. Ka doŋ abicito kunnu kacel kwedwu. Tekke en tye i lobo man ka mo, ci abiyenye ki i kin kaka ducu ma gitye i Juda." 24Ci gua gukwoŋo nyim Caulo gucito i Jip.
I kare-nu onoŋo Daudi ki jone gitye i Maon, i Araba cok ki Jecimon, yo tuŋ acuc. 25Caulo ocito kacel ki jone ka yenye, ento gitito bot Daudi, omiyo ocito obedo i luŋ matut i kin godi ma i tim Maon. Ka Caulo owinyo pire, ci olubo kor Daudi wa kunnu. 26Caulo woto rabo ŋet luŋ tuŋcel kun Daudi ki jone onoŋo girabo ŋet luŋ tuŋcel. Daudi orune me a woko ki ka ŋet Caulo, pien onoŋo jo pa Caulo ginyiko cok ki Daudi ki jone wek gimakgi woko. 27Ci lakwena mo dok obino bot Caulo ma wacci, "Rune ibin oyoto, pien jo Piliciti gubino ka monyo lobo." 28Caulo oa woko ki ka lubo kor Daudi, ociko ka lweny ki jo Piliciti; mumiyo gicato nyiŋ kabedo-nu ni, Got me Pokke. 29Daudi oa ki kunnu, ocito obedo i En-gedi i kakannene.


Jeremia 18:23
23Ento in, ai Rwot, iŋeyo kit macalo gipiro kwede lok i koma wek gineka woko. Pe itimgi ki ca pi gin marac ma gitimo, pe bene ijwa balgi woko matwal ki i nyimi. Wek gibed ka loyogi kumeno i nyimi; ti kwedgi i kare ma noŋo kiniga omaki."


Jeremia 47:2
2Rwot owaco kuman ni,
"Nen, pii otiŋŋe yo tuŋ acam,
bimol calo kulu ma opoŋ woko libyeny ma piine mol calo lalele.
Bimwonyo lobo woko calo pii aluka ki gin ducu ma tye iye,
gaŋ kacel ki jo ma bedo i igi.
Dano gibidaŋŋe matek,
ki jo ducu ma gibedo i lobo gibikok.


Icaya 42
Latic pa Rwot
"Nen, laticca ma an akonyo,
ma an kikoma aye ayero ma cwinya yom i kome.
Doŋ atyeko keto cwiny Maleŋ i ko me,
en doŋ bikelo ŋolo kop atir bot jo me rok ducu.
2En pe bikok dok pe bidaŋŋe kun ilo dwane malo,
pe gibiwinyo dwane i waŋa yo;
3en pe bituro lagada ma okak,
dok pe bineko mac tara ma Lyel niminimi;
en bikelo ŋolo kop atir ki gen.
4En bibedo ki gen nakanaka ma cwinye pe balle
nio ka doŋ omiyo ŋolo kop atir oromo lobo ducu;
lobo ma i dog nam ducu gitye ka kuro cikke.
5-Rwot Lubaŋa ma oketo polo,
ka doŋ oryeyo ocuŋ atir,
ma oyaro wi lobo ki jami ma tye iye ducu,
ma omiyo yweyo bot jo ducu ma bedo iye,
ki kwo bot jo ducu ma woto iye, en owaco kuman ni,
6-"An Rwot, doŋ atyeko lwoŋi me bedo ki kit ma atir,
amako ciŋi, dok bene agwok i:
doŋ atyeko miyi woko bot lurok macalo gicikke,
me bedo ceŋ ma menyogi.
7In aye ibiyabo waŋgi,
wek igonygi woko ki i mabuc ka ma gitweyogi iye,
wek bene ikwanygi wo ko ki i piny macol ka ma onoŋo gibedo iye.
8An nyiŋa Rwot,
pe amiyo deyona bot ŋat mo mukene,
kadi wa pak ma gipaka kwede bene pe abimiyo bot cal jogi ma gipayo apaya.
9Nen, gin mukwoŋo ma yam atito pire doŋ otimme woko,
kombeddi atito botwu pi gin manyen;
ma pud peya ocako timme."
Wer me pako Rwot
10Wuwer wer manyen me pako Rwot,
wupake wun lobo ducu!
Wek nam omor kacel ki jami ducu ma tye iye,
lobo ma tye i dog nam ki jo ducu ma bedo iye.
11Tim aroo ki lwak gaŋi ducu ma tye iye myero gupak Rwot,
jo Kedar ducu myero gupake!
Wek jo ma gibedo i Cela guwer pi yomcwiny,
wek bene gudaŋŋe ki woo ki i wi godi pi yomcwiny.
12Dano ducu ma gibedo i dog nam ka mabor,
myero bene gupak Rwot, kun gimiye deyo.
13Rwot cito ka lweny calo oteka lweny,
akemone tugge calo dano ma lalweny,
en daŋŋe dok bene wo ki dwan maloŋo adada,
ento nyuto tekke i kom lukworre.
Rwot ocikke me konyo jone
14Lubaŋa owacci, "Aliŋ aliŋa doŋ
pi kare malac twatwal,
abedo ka diyo cwinya kun pe agamo dog jona;
kombeddi doŋ abicako yelle pigi,
myero doŋ acak omo cwinya ki yweyo
calo dako ma tye ka colle ki arem me nywal.
15Abibalo lobo ma obe to godi godi kacel ki godi ducu,
dok bene abimiyo gill ducu ma otwi iye two woko;
abimiyo kulu ma pii tye iye two tal woko likaŋ,
abimiyo pii two woko liweŋ ki i kabedo ducu ma yam pii logo iye.
16Abitelo lutowaŋ,
i yo ma gin pe ŋeyo,
i yo ma yam peya guwok ki iye,
en aye abipeyogi ki iye.
Abimiyo colpiny ma-yam umogi woko-ni doko leŋo,
ka ma obedo burbur abipiro woko doko mapwot.
Magi aye gin ma abitimo, pe abitenyogi ata liyak.
17Dano ducu ma gigeno cal jogi ma gipayo apaya,
gin jo ma waco bot cal jogi ni, 'Wun aye Lubaŋawa,'
gibidwokogi cen ki lewic madwoŋ twatwal."
Jo Icrael waŋŋi pe oyabbe i kare ma gipwonyogi
18Rwot dok owacci,
"Wuwiny lokka wun ludiŋit,
wun lutowaŋ bene wuyab waŋwu, wek wunen piny.
19Tye ŋat mo ma wane oto calo waŋ laticca,
nyo ite odiŋ calo it lakwena ma aoro-ni?
Aŋa ma waŋe oto calo waŋ danona ma doŋ otyeko dyero kwone pira,
nyo ma waŋe oto calo waŋ laticca an Rwot?
20Icrael neno jami mapol twatwal,
ento pe keto cwinye me nenogi maber,
ite tye twolo ma romo winyo lok,
ento pe winyo gin mo wacel.
21Pi kit ma atir pa Rwot,
en mito ni giwor cikke, wek obed ki deyo.
22Ento man jo me rok ma doŋ giyakogi,
dok gimayo limgi woko,
gin ducu doŋ gicikogi woko ki bur,
gikanogi woko i ot mabuc;
gudoko doŋ ginayaka pa dano laboŋo ŋat ma larogi,
gin doŋ mere ginayaka laboŋo ŋat mo ma waco ni, 'Dwok cen kakare!'
23Aŋa i kinwu ma biciko ite ka winyo lok man,
aŋa ma biketo cwinye wek cwiny pi kare ma tye anyim?
24Aŋa ma omiyo Yakobo i ciŋ ŋat ma oyake,
ki Icrael i ciŋ luyak?
Meno pe obedo Rwot ma wan watimo bal i nyime-ni?
Pe en aye Rwot ma gukwero lubo yo ma en mito-ni;
ma bene gukwero lubo cikke wokoni?
25Pi meno omiyo en ocoro Lyeto me
akemone i komwa, ki tek me mony;
macce olyel oromo i lobolcrael ducu,
ento wan pe wamedo ki niaŋ gin
ma tye ka timme,
macce owaŋowa, ento pe waparo pire wacel."


1 Camuel 29
Jo Piliciti pe gugeno Daudi
1Jo Piliciti gucoko monygi ducu i Apek; ki jo Icrael gutoŋo gonygi i ŋet waŋ it ma tye i Jejreel. 2Rwodi pa jo Piliciti gumol gukato ki jogi miya miya ki alip alip, ki Daudi ki jone bene gumol gukato lacen kacel ki Akic. 3Ludito mony pa jo Piliciti gupenyo ni, "Jo Ibru gitimo gin aŋo kany?" Akic ogamo doggi kun wacci, "Man aye Daudi ma yam latic pa Caulo kabaka me Icrael. Otyeko doŋ bedo kweda pi kare malac mada. Cakke ki i nino ma olaro bota o kwede wa onyoo peya anoŋo roc mo i kome." 4Ento ludito mony pa jo Piliciti gubedo ki kiniga i kom Akic; guwacce ni, "Cwal laco meno odok paco. Myero odok cen i kabedo ma yam imiyo bote, En pe bicito kwedwa i mony, miyo en bilokke doko lamerokwa ki kunnu, Ka nyer-ri mito dok ribbe ki laditte bitimo aŋo? Pe neko jowa, coko wigi tero bo te? 5-Man aye Daudi kikome, ma yam giwere kun mon gimyelo kwede ma giwero ni, 'Caulo oneko mere dano alip, ento Daudi oneko alip apar.' "
6Akic olwoŋo Daudi, owaco bote ni, "Macalo Rwot tye makwo-ni in ibedo dano ma ageno. An aneno ni ber iwot kacel kwedwa i mony, pien pe anoŋo gin mo marac i komi cakke ki i nino ma ibino iye bota o wa onyoo. Ento pe cwiny rwodi oniaŋ i komi. 7Pienno ber itugi dok cen cut. Dok cen ki kuc keken, wek pe imi cwiny rwodi pa Lupiliciti obed ka cwer." 8Daudi owaco bot Akic ni, "Ento an atimo gin aŋo? Gin aŋo ma inoŋo i koma laditta, cakke wa i nino ma adonyo kwede i dog ticci nio koni, ma miyo pe acito ka lweny ki lumerokki, rwoda kabaka?" 9Akic dok omedo dok iye ki Daudi ni, "Aŋeyo maber ni bal mo pe i komi; ki i nyima in icalo lamalaika pa Lubaŋa, Ento ludito monywa gutyeko waco ni, in pe ibicito kwedwa i mony. 10Kombeddi doŋ itugi a ki odiko-ni, kacel ki joni ma iloyogi ma gubino kwedi. Cak wot ki odiko-ni, a woko ki kany oyotoyot tekke piny leŋ ma romo wot." 11Daudi ocako a woko odiko con ki jone, ci odok i lobo pa jo Piliciti. Ento jo Piliciti gucito i Jejreel.


Jo Galatia 2:2
2Gin mumiyo acito kunnu, pien Lubaŋa onoŋo onyutta ni myero aciti. Ka ao kunnu, ci aketo lok me kwena maber ma abedo ka titone bot Lurok-ki i nyimgi, i muŋ bot jo ma ŋene, wek ticca ma atiyo, nyo ma doŋ atyeko tiyone con, pe obed me nono.


1 Camuel 14
Yonacan oito i cel gogo pa jo Piliciti
1I nino mo acel Yonacan wod pa Caulo owaco bot awobi ma tino jami lwennye ni, "Bin wek wakat bot mony ma i cel gogo pa jo Piliciti ma tye loka ca-ni." Ento pe otito bot wonne. 2Onoŋo Caulo bedo i agikki gaŋ me Gibea i te yat okwer pomegranat ma yam tye i Migron. Onoŋo jo ma gitye kwede giromo miya abicel, 3kacel ki Akija wod pa Akitub, omin Ikabod wod pa Finekaci ma wod pa Eli. En aye obedo ajwaka pa Rwot i Cilo ma ruko epod. Lwak pe guneye ni Yonacan ocito. 4I waŋ apidin ma Yonacan obedo ka yenyo yo me kato kwede i kom mony ma i cel gogo pa jo Piliciti-ni, onoŋo tye iye got ma oculle tuŋcel ki got ma oculle tuŋ mukene bene, Nyiŋ got acel Bojej ki nyiŋ mukene Cene. 5Got acel ocuŋ oculle yo tuŋ acam i nyim Mikmac, ki mukene yo tuŋ acuc i nyim Geba.
6Yonacan owaco bot awobi ma tiŋo jami lwennye ni, "Bin wek wakat bot mony ma i cel gogo pa jo-ni ma pe giŋeyo Lubaŋa; gwok Rwot bitiyo gin mo piwa kunnu, pien pe tye gin mo ma geŋo Rwot laro dano kadi gipol kadi ginok." 7Latin jami lwennye owaco bote ni, "Tim gin ducu ma cwinyi oteri iye. Nen, an atye kacel kwedi; kit macalo cwinyi otamo kwede, mera bene kit meno." 8Yonacan dok owaco ni, "Wabiwok wakato bot jo ca, ci wabinyutte kenwa botgi. 9Ka ce guwacci, 'Wukur nio ka wao botwu,' ci wabicuŋ giwa mot i kabedowa, pe wabiito malo botgi. 10Ento ka guwacci, 'Wubin malo botwa kany,' ci wabiito malo kunnu, pien noŋo Rwot doŋ otyeko miyogi i ciŋwa. Meno aye bibedo lanyut botwa." 11Kit meno gin aryo ducu gunyutte kekengi bot mony pa jo Piliciti ma tye i cel gogo; ci jo Piliciti guwacci, "Nen, jo Ibru gubebino ca, tye ka kato woko ki i bur ma gukanne iye." 12Ci co me mony ma i cel gogo gulwoŋo Yonacan ki latin jami lwennye kun giwacci, "Wubin malo botwa, ci wabinyuto gin mo botwu." Yonacan owaco bot latin jami lwennye ni, "Bin ilub kora, pien Rwot otyeko miyogi i ciŋ jo Icrael."
13Ka doŋ Yonacan ocako ito malo kun ci to kobo ki ciŋe ki tyene, ki latin jami lwennye lubo kore. Yonacan otoŋo Lupiliciti ci gupoto woko piny i nyime, kun latin jami lwennye obedo ka nekogi ki i kore. 14I nek meno mukwoŋo-ni ma Yonacan ki latin jami lwennye gutimo, guneko dano pyeraryo macalo kweri dyaŋ ma ŋolo dye poto ma romo nucu eka. 15Dano gutwarre ki lworo madwoŋ i gony pa jo Piliciti, ki jogi ma gitye woko i bar, ki mony ma i gogo, kadi wa luyak bene komgi omyel. Lobo oyeŋŋe, ci lworo mutwaro dano odoko madwoŋ twatwal.
16Ka lukur-piny pa Caulo ma i Gibea i lobo Benjamin guneno lwak jo Piliciti guket gigwennye atata, gidok tuŋŋi ki tuŋŋi, 17ci Caulo owaco bot lwak ma gitye bote ni, "Koŋ wukwan dano wek wanen aŋa ma okato woko ki botwa." Gukwano dano, ci nen, Yonacan ki latin jami lwennye onoŋo gipe kunnu. 18Ci Caulo owaco bot Akija ni, "Kel canduk pa Lubaŋa kany." Pien onoŋo canduk pa Lubaŋa woto kacel ki jo Icrael i kare meno. 19I kare ma Caulo obedo ka lok ki ajwaka-ni, woo obedo ka medde ameda i gony pa jo Piliciti, mumiyo Caulo owaco bot ajwaka ni, "Wek doŋ obedi." 20Caulo ki jo ducu ma gitye kwede gucako wayo, ci gucito gudonyo ka lweny. Ci nen, dano acel acel i kin jo Piliciti co bo lawote ki pala lucwanne; kom dano obaŋŋe woko twatwal. 21Jo Ibru ma yam con gubedo bot jo Piliciti, ma yam gumol gucito kwedgi i gonygini, gin bene gulokke gudwogo i kom jo Icrael ma gitye kacel ki Caulo ki Yonacan. 22Kit meno wa jo Icrael ma yam onoŋo gukanne i kin godi me lobo Epraim, ka guwinyo ni jo Piliciti gitye ka riŋo woko, gin bene guryemo korgi matek ka lweny i komgi. 23Rwot olaro jo Icrael i nino meno; ci lweny omedde wa i ne Bet-awen.
24Can dok opoto i kom jo Icrael i nino meno; pien Caulo okwoŋo kwoŋ ki dano kun wacci, "Cen opot i kom dano mo ma ocamo cam ma peya piny oyuto, ma noŋo pud atye ka culo kwor i kom lukworra." Kit meno pe onen ŋatti mo ma obilo cam. 25Ci dano ducu gucorre gudonyo i buŋa, gunoŋo moo kic opoto i ŋom. 26Ka dano gudonyo i buŋa, ci nen, moo kic tye ka ton piny. Ento dano mo pe oketo ciŋe i doge, pien lwak obedo ka lworo kwon ma gikwono-ni. 27Ento Yonacan onoŋo pe owinyo ka wonne kwoŋo kwoŋ kun ciko ki dano. Kit meno en oluto iye wi odoo ma onoŋo tye i ciŋe, ci orwako i peda kic, orwako ciŋe i doge; ci waŋe ocako gony woko. 28Ŋat acel ma i lwak owacci, "Woru ociko dano kun kwoŋo kwoŋ matek ni, 'Cen obed i kom dano ma ocamo cam i nino man.'" Onoŋo kec obwoyo dano woko. 29Yonacan ogamo ni, "Wora okelo can i lobo. Nen kit ma waŋa ogony kwede pien atyeko bilo moo kic man manok. 30Kono pe obedo ber twatwal kono dano gucamo tin ki kuc gin ma guyako ki bot lumerokgi? Pien kombeddi pud peya gineko jo Piliciti mapol."
31Gineko jo Piliciti i nino meno cakke ki i Mikmac o wa i Aijalon. Onoŋo kec obwoyo dano mada; 32ci dano gucako mwomme i kom I im ma giyako, ci gumako romi ki twoni ki roci-gu guradogi woko piny, ci lwak gucako mwodo riŋone kacel ki remo. 33-Ka gitito bot Caulo ni, "Nen, dano gubalo i nyim Rwot pi mwodo riŋo ki remo," ci en ogamo ni, "Wutimo me dwalo dog! Wulor kidi madit tuŋ bota kany." 34Caulo dok owacci, "Wuket wurom kin dano kun wuwaco botgi ni, 'Dano acel acel okel twonne nyo romone, wunekgi kany wek wucam, Pe dok wubal i nyim Rwot pi mwodo riŋo ki remo.' " Pi meno dano acel acel okelo twonne i wor meno ci gunekogi kunnu. 35Caulo ocano keno tyer pi Rwot; en aye keno tyer mukwoŋo ma en ocano pi Rwot.
36Caulo dok owacci, "Wek walubu kor jo Piliciti i dyewor, waciyakugi nio ka piny oru. Pe waciweku dano mo odoŋ i komgi." Dano gugamo ni, "Tim gin ma ineno ni berri." Ento ajwaka owacci, "Weku koŋ wanyiku cok bot Lubaŋa kany." 37Caulo openyo dog Lubaŋa ni, "Myero acilub kor jo Piliciti? Ibimiyogi i ciŋ jo Icrael?" Ento Lubaŋa pe odokke iye i nino-nu. 38Caulo owacci, "Wubin kany, wun lutel wi lwak ducu, wek wuŋi wuniaŋ kit ma bal obino kwede tin. 39Pien macalo Rwot ma lalar jo Icrael tye makwo-ni, kadi ka bal tye i kom woda Yonacan, ci en bito ada." Ento pe natu mo odokke iye ki i kin lwak. 40Dok owaco bot jo Icrael ducu ni, "Wun wubiwalle wubedo tuŋcel, ki an ki Yonacan wabiwalle wabedo tuŋcel." Ci lwak guwaco bot Caulo ni, "Tim gin ma ineno ni berri." 41-Mumiyo Caulo owacci, "Ai Rwot Lubaŋa pa Icrael, piŋo tin pe idok iye bota, laditta? Ka ce bal man tye i koma nyo i kom Yonacan ma woda-ni, ai Rwot Lubaŋa pa Icrael, mi Urim, Ento ka bal man tye i kom joni Icrael, ci imi Tumim." Ci kwir omako Yonacan ki Caulo, kun lwak obwot. 42Caulo dok owacci, "Bolu kwir i kin an ki woda Yonacan," ci kwir opoto omako Yonacan.
43Caulo dok owaco bot Yonacan ni, "Titta gin ma itimo," ci Yonacan otito bote ni, "Abilo moo kic manok ki i wi odoo ma onoŋo amako i ciŋa-ni, An doŋ atye ene, abito doŋ." 44Caulo owacci, "Lubaŋa myero oket can i koma kit meno ki makato bene ka pe gineki woko, Yonacan." 45Ento lwak gugamo dog Caulo ni, "Yonacan bi to doŋ ada, ma otiyo matek me kelo ki Icrael loc man madit-ti? Pe twero timme! Macalo Rwot tye makwo-ni, yer wi ye mo acel pe bipoto i ŋom, pien obedo ka tic kacel ki Lubaŋa i nino man," Kit meno lwak gularo Yonacan, pe omedo ki to. 46Caulo oweko ryemo kor jo Piliciti, ci odok cen; ki jo Piliciti bene gudok woko i kabedogi.
Loc pa Caulo
47Ka Caulo doŋ otyeko camo ker pa jo Icrael me bedo kabaka, obedo ka lweny i kom lumerokke ducu ma gurume. Olwenyo i kom jo Moab, jo Ammon, jo Edom, i kom luker me Joba ki i kom jo Piliciti. Ka ma olokke odokiye ducu, onekogi marac. 48Obedo ka lweny matek, oloyo wa jo Amalek, ci olaro Jo Icrael ki i ciŋ jo ma yam gibedo ka yakogi.
49Caulo yam tye ki awobene Yonacan, Icivi, Malkicua. Niŋ anyirane ene: latin nyako mukwoŋo nyiŋe Merab, nyiŋ matidine Mikal. 50Nyiŋ dako pa Caulo onoŋo Akinoam, nya pa Akimaj. Nyiŋ ladit wi monnye onoŋo Abneri wod pa Ner, ma omin won Caulo. 51Kic en aye won Caulo, ki Ner ma won Abneri-ni onoŋo en aye wod pa Abiel.
52Lweny obedo magwa i kom jo Piliciti i kare pa Caulo ducu. Ka Caulo oneno dano mo ma oteka lweny, ci kelo, bedo kwede cok.


Jeremia 17:26
26Dano gibia gibino ki i gaŋi me Juda ki i gaŋi matitino ma i ŋet Jerucalem; gibibino ki i lobo pa Benjamin, ki i lobo me Cepela, ki i lobo ma obedo godigodi, dok bene gibia gibino ki i Negeb, kun gikelo gityer me gitum awaŋa, gityer me moko kwoŋ, ki odok luban, dok gikelo gityer me pwoc bene i ot pa Rwot.


Ejekiel 33:31
31Ci gibino boti kit macalo dano kare ducu gibino-ni, gibedo piny i nyimi macalo jona, kun giwinyo gin ducu ma in itito botgi, ento pe gicitiyo gin ma in itito botgi-ni. Ginyuto ni gitye ki mar madwoŋ ki lok goba ma giloko ki doggi keken, ento guketo cwinygi mere i noŋo lim i yo ma pe atir.


Ejira 10
Yub me giko nyom i kin lurok ki jo Icrael
1I kare ma Ejira tye i ot ka lega kun tuco bal, kun kok, poto kwede piny, dok Lwak jo Icrael mapol, co, mon ki litinogi gucokke gukok matek twatwal. 2Cutcut Cekania wod pa Jekiel, ma i kin likwayo pa Elam, owaco bot Ejira ni, "Waŋayo waŋ Lubaŋawa woko pi nyomo mon ma gin lurok ma gitye i lobo-ni, ento kadi bed kumeno jo Icrael pud gitye ki gen i kom Lubaŋa kadi lok meno otimme. 3Wan koŋ doŋ waketu gicikke ki Lubaŋawa me ryemo mon magi woko ducu kacel ki litinogi. Wabitiyo gin ma in kacel ki jo mukene ma giworo cik pa Lubaŋawa wutito botwa ni wati; wabitiyo gin ducu ma cik pa Lubaŋa mito. 4In ia malo, pien man ticci, wan bene wacuŋ i ŋeyi; myero ibed tek dok itim kumeno." 5Ka Ejira oa malo ci omiyo lutel pa ajwagi ki pa Lulevi ki pa jo Icrael ducu gukwoŋo kwoŋ ni gibitiyo gin ma Cekania doŋ oyubo ni giti. Kit meno gucako kwoŋo kwoŋ.
6Ejira oa woko ki i nyim ot pa Lubaŋa, odonyo i kicika pa Yekokanan wod pa Eliacib, obuto kunnu nino acel, kun pe camo gin mo kadi wa mato pii bene. Dok obedo ka kumo pi jo ma gua ki i opii ma guŋayo waŋ Lubaŋa woko. 7Ka doŋ gitito lok oromo i lobo Juda ki Jerucalem ki bot jo ducu ma cen gudwogo ki i opii ni gin ducu myero gucokke i Jerucalem. 8Giciko ni ka dano mo pe obino i kin nino adek-ki, ludito ma giloyo lwak ki ludoŋo guwacci jamine ducu myero giyak gidyer ki Lubaŋa, ki en kikome bene myero giryeme oa woko ki i kin lwak ma gudwogo ki i opii.
9Cutcut jo Juda ki jo Benjamin ducu gucokke i Jerucalem i kin nino adek-ki, i nino dwe pyeraryo me dwe me aboŋwen, Lwak ducu gubedo i dyekal ma i nyim ot pa Lubaŋa. Onoŋo kot obedo ka cwer matek; pi lok man ma pire tek ki pi ŋico, omiyo kom dano acel acel obedo ka myel amyela. 10Ajwaka Ejira oa Ocuŋ owaco bot lwak ni, "Wun wuturo cik pa Lubaŋa omiyo wukelo alit wumedo i kom bal alii pa jo Icrael pi nyomo mon ma gin lurok. 11Wutuc balwu kombeddi i nyim Rwot Lubaŋa pa kwarowu, kun wutiyo gin ma en mito; dok myero wupokke woko pat ki i kom jo ma gibedo i lobo-ni, wuryem monwu ma gin lurok-ki bene woko." 12Lwak ducu gugamo ki dwan maloŋo ni, "Obed kit meno, wabitiyo gin ducu ma doŋ iwaco-ni." 13Gin gumedde guwacce ni, "Lwak tye dwoŋ mada dok bene obedo kare ma kot cwer iye madwoŋ; pe watwero cuŋ i dyekal ata kit man. Man pe gin ma gitwero tiyo nino acel nyo aryo keken, pien wan watyeko timo bal madit twatwal i lok man. 14Wek ludito ma giloyowa aye gucuŋ pi nyiŋ lwak ducu ma gucokke; wek gicik jo ducu ma gibedo i gaŋiwa ma gunyomo mon ma gin lurok gubin i nino mo ma giciko, kacel ki ludoŋo ma loyogi ki luŋolkop ma i gaŋi ducu, nio waŋ ma gikwanyo kiniga pa Lubaŋa mager ki i komwa pi lok man." 15Ŋat mo onoŋo pe okwero yub man, ento kono Yonacan wod pa Acakel ki Jakijeya wod pa Tikva keken aye gukwero, dok Meculam ki Cabetai ma gin Lulevi bene gukonyo korgi iye.
16Jo ma gudwogo ki i opii gutimo kit meno. Ajwaka Ejira oyero dano, ludito ma loyo dog odi pa kwarogi, dano acel acel ma giyero en ocoyo nyiŋe woko piny, kun lubo dog odi pa kwarogi. I kom nino dwe acel me dwe me apar en aye gubedo iye piny ka neno lok meno; 17i nino dwe acel me dwe me acel onoŋo doŋ gutyeko yenyo lok i kom co ducu ma yam gunyomo mon ma gin lurok.
18Magi aye nyiŋ co ma yam gunyomo mon ma gin lurok ma gitye i kin likwayo pa ajwagi, gin aye Maceya, Eliejer, Jarib, ki Gedalia, ma gitye i kin likwayo pa Yecwa wod pa Jojadak kacel ki utmegine. 19Gin gucikke pigi kengi me ryemo mongi woko, ki dok gutyero gitum pi tiŋo aliigi ma obedo nyok romo ma gukwanyo ki i kom romigi pi tino aliigi. 20Ki i kin likwayo pa Imer gin aye Kanani ki Jebadia. 21Ki i kin likwayo pa Karim: gin aye Maceya, Elija, Cemaya, Jekiel, ki Ujia. 22Ki i kin likwayo pa Packur gin aye Elioenai, Maceya, Icmael, Natanel, ki Elaca.
23Jo ma i kin likwayo pa Lulevi: gin aye Jojabad, Cimei, Kelaya ma gilwoŋo bene ni, Kelita, ki Petakia, Juda, ki Eliejer. 24Ki i dul pa luwer gin aye Eliacib. Ki i dul pa lugwokdoggola gin aye Calum, Telem, ki Uri.
25Ki i kom likwayo pa jo Icrael: Ki i kin likwayo pa Paroc gin aye Ramia, Ijia, Malkija, Mijamin, Eleajar, Kacabia, ki Benaya. 26Ki i kin likwayo pa Elam gin aye Matania, Jekaria, Jekiel, Abdi, Jeremot, ki Elija. 27Ki i kin likwayo pa Jatu gin aye Elioenai, Eliacib, Matania, Jeremot, Jabad, ki Ajija. 28Ki i kin likwayo pa. Bebai gin aye Yekokanan, Anania, Jabai, ki Atlai. 29Ki i kin likwayo pa Bani gin aye Meculam, Maluk, Adaya, Jacub, Ceal, ki Jeremot. 30Ki i kin likwayo pa Pakatmoab: gin aye Adna, Celal, Benaya, Maceya, Matania, Bejalel, Binui, ki Manace. 31Ki i kin likwayo pa Karim gin aye Eliejer, Icija, Malkija, Cemaya, Cimeon. 32Benjamin, Maluk, ki Cemaria. 33Ki i kin likwayo pa Kacum gin aye Matenai, Matata, Jabad, Elipelet, Jeremai, Manace, ki Cimei. 34Ki i kin likwayo pa Bani gin aye Madai, Amram, Uel, 35Benaya, Bedeya, Keluki, 36Vania, Meremot, Eliacib, 37Matania, Matenai, ki Jacu. 38Ki i kin likwayo pa Binui gin aye Cimei, 39Celemia, Natan, Adaya, 40Maknadebai, Cacai, Carai, 41Ajarel, Celemia, Cemaria, 42Calum, Amaria, ki Yucepu. 43Ki i kin likwayo pa Nebo gin aye Jeyel, Matitia, Jabad, Jebina, Jadai, Joel, ki Benaya. 44Jo magi ducu onoŋo yam gunyomo mon ma gin lurok, ci guryemogi woko kacel ki litinogi ducu.


Jeremia 51
Kop ma Rwot oŋolo i kom Babilon
1Rwot owaco kuman ni, "Abekelo gin ma neko piny i kom Babilon ki i kom jo Kaldaya. 2Abicwalo lurok ka pyeto Babilon calo cuŋ kai ma gipyeto ma yamo kolo tero woko. Ka nino me can man obino ci gilwenyo i kom dano i kabedo ducu, gibiweko lobo doŋ noŋo. 3Pe wumi kare ki jo Babilon me celo aterogi nyo me ruko koti nyonyogi me lweny. Pe wubwot awobegi gubed makwo. Wutyek dul monygi woko licwic. 4Gibiketo ret i komgi ci gito woko i lobo pa jo Kaldaya ki i dye yo me gaŋigi. 5An Rwot Lubaŋa me mony, pe abwoto jo Icrael ki jo Juda, kadi bed onoŋo gutimo bal i koma, an ŋat Maleŋ me Icrael. 6Wuriŋ woko ki i Babilon! Wuriŋ wular kwowu! Pe myero ginekwu woko pi bal me Babilon. Pien man en aye kare me culo kworra ki me keto can i kom Babilon ma oporo gin ma en otimo. 7-Babilon onoŋo obedo macalo kikopo jabu i ciŋa, ma omiyo lobo ducu omer. Rok ducu gumato koŋo vinone, ci gudoko lupoya woko. 8Babilon doŋ opoto woko oyotoyot, kun gijwero woko licwic. Wukok pire! Wukel yat wuket i waŋ rette, gwok nyo bimiyo can. 9-Lurok ma onoŋo gibedo kunnu guwacci, 'Watemo konyo Babilon ki yat wek ocaŋ, ento onoŋo doŋ pe twero larre. Wubwote, wek wacitu wadoku cen paco, Lubaŋa doŋ otyeko keto can i kom Babilon ki tekke ducu, ci ojwero obalo woko adada.' " 10Rwot owacci, "Jona gidaŋŋe ni, 'Rwot doŋ onyuto ni lokwa tye atir. Wubin wacitu watitu bot jo ma bedo i Cion gin ma Rwot Lubaŋawa doŋ otyeko timone-ni.' "
11Rwot doŋ otugo cwiny luker pa jo Medi woko, pien doŋ oyubbe me tyeko Babilon woko. Man aye kit macalo en biculo kwede kwor pi ot mere ma gimuko gireto woko piny-nyi.
Ludito wi mony doŋ giwaco bot askari ni, "Wupak leb aterowu! Wumak kwotwu i ciŋwu! 12Wutwe bendera ocuŋ ma nyuto lweny i kom cel me Babilon. Wucuk cwiny lukur-piny pe gubed lwor! Wupok lukur-piny woko i kabedo mapatpat. Wumi jo mukanne woko guki piny!"
Rwot doŋ otyeko timo gin ma yam en oyubbe ni ebitimo, gin ma yam en oloko ni ebitimo i kom jo ma gibedo i Babilon. 13-Babilon tye ki kulu madwoŋ ki lonyo mabup, ento karene doŋ otum, ki tol uci me kwone doŋ giŋolo woko. 14Rwot me mony doŋ okwoŋŋe ki nyiŋe kekene ni ebikelo lwak dano mapol calo bonyo ka lweny i kom Babilon, ka doŋ gibidaŋŋe ki dwan me me woo me loyo lweny.
Wer me pako Lubaŋa
15Rwot oketolobo ki twerone;
dok ocibo lobo ocuŋ matek pi ryekone,
ki pi niaa matut ma en tye kwede omiyo oyaro polo woko.
16I kare ma dwane mor, ci pii twagge matek ki i polo,
dok miyo lupu duny kun a ki agikki lobo.
En miyo lutkot wil ka kot cwer,
dok miyo yamo kodo kun a ki i ot kano jamine.
17Dano ducu bedo lumiŋ dok bene ma wigi odiŋ;
lewic mako latet jabu pi cal jokke ma en otiyo,
pien cal jogine-gu ducu pe lubaŋa me ada,
dok bene pe gitye ki kit kwo mo i igi.
18Konygi pe, gitiyogi mere me acaya keken;
i kare ma Rwot bibino ka keto can i komgi gibito gitum woko.
19Lubaŋa pa Yakobo pe obedo calo cal jogi magi;
pien en aye ŋat ma oketo jami ducu,
dok bene en oyero jo Icrael wek gubed jone kikome.
Nyiŋe Rwot me mony.
Nyono pa Rwot
20Rwot owacci,
"Babilon, in ibedo nyonona, ki jami lwennya.
Atiyo kwedi me ŋinyo rok ducu woko
atiyo kwedi me tyero ker woko ducu,
21atiyo kwedi nie neko aguragura ki jo ma riŋo kwede kun anyotogi
woko,
atiyo kwedi me turo gadigadi lweny kacel ki jo ma ŋweco kwedgi
atyeko woko,
22atiyo kwedi me neko co wa ki mon,
atiyo kwedi me neko co muti wa ki awobe-gu,
atiyo kwedi me ooko awobe wa ki anyia,
23atiyo kwedi me nyoto lukwat ki romigi woko ŋinyiŋinyi,
atiyo kwedi me neko lupur wa ki twoni ma gipuro kwede,
atiyo kwedi me neko luloc wa ki ludito wi mony-gu ducu.
Can ma gibiketo i kom Babilon
24"Wubineno gin me culo kwor ma abitimo i kom Babilon ki i kom jo aldaya ducu pi gin marac ma gutimo i kom Cion. 25In Babilon, ibedo calo got ma otyeko lobo woko, ento an Rwot aye lakworri. Abimaki woko licwic, ci arudi woko i ŋom, ci abiweki idoŋ buru calo got ma owaŋ. 26Pe gibikwanyo gweŋ mo ki i komi wacel ma gibitic kwede pi gedo doki, me twok ot kadi ki me te guti me ot. Ibidoko doŋ macalo tim aroo matwal, Man Rwot ma owaco.
27"Wugur bendera ocuŋ i ŋom pi lweny! Wukut tum wek rok ducu guwiny! Doŋ wulwoŋ rok woko ducu pi lweny i kom Babilon! Wuwac ki ker magi, Ararat, Mini, ki Acikenaj, gubin gulweny i kome. Wuket ladit ma loyo wi mony ducu me lweny i kome. Wukel aguragura-gu mapol calo lwak bonyo ma corre. 28Wuyub rok ducu, luker pa jo Medi, luloc me lobo ki ludito ma konyogi, ki lobo ducu ma tye i te locgi me lweny i kom Babilon. 29Lobo tye ka yeŋŋe dok jo ma iye tye ka kayo lakgi ki arem madwoŋ, pien Rwot doŋ tye ka cobo gin ma en oyubo, En biloko Babilon doko tim aroo, ka ma dano mo pe bedo iye. 30Lulweny me Babilon doŋ gugiko lweny woko, ci gubedo woko i cel gogogi. Tekcwinygi doŋ otum woko, doŋ gudoko calo mon. Dog gaŋ ducu doŋ gituro woko; dok odi-gu ducu doŋ gicwinyo woko ki mac tye ka waŋ. 31Luor giriŋo teretere me rwatte ki luwotgi, kun gicito ka tito bot kabaka me Babilon ni gaŋ doŋ gituro woko ki i kabedo ducu. 32Lukwor gumako mel ki yeya me ŋolo kulu woko dok gucwinyo lum-gu ki mac. Askari me Babilon ducu doŋ gubaŋŋe woko. 33Lukworgi cok jwerogi woko piny ci ginyonogi woko ki tyengi calo bel ma tye i laro moyo." Man Rwot me mony, Lubaŋa pa Icrael, aye ma owaco.
34Nebukadnejar kabaka me Babilon ocama otyeka woko;
oŋinya woko kicikici.
Oweko gaŋ odoŋ ma iye noŋo calo i agulu;
ci omwonya woko calo min kulu.
Okwanyo gin ma iye mito,
ci obolo gin mukene mudoŋŋe-gu woko.
35Wek jo Cion guwacci,
"Alii myero obed i wi Babilon gire,
pi tim bwami ma gitimo i komwa!"
Wek jo Jerucalem guwacci,
"Aliimyero obedi wi jo Kaldaya gire
pi danowa ma ginekogi!"
Rwot bikonyo jo Icrael
36Pi meno Rwot owaco bot jo Jerucalem kuman ni, "Abipido lokwu, dok abiculo kwor piwu bene. Abimiyo pii me nam me Babilon two woko, ki waŋ itte-gu ducu amiyo two woko. 37Babilon doŋ bidoko odur ma obakke lipim i wi obur ka ma too me tim gibedo iye. Bibedo kabedo marac ma miyo lworo, ŋat mo pe ma bibedo kunnu wacel, doŋ jo ducu ma gibinene gibijwat mada i kom kabedo man ma odoŋ nono laboŋo ŋat mo ma bedo iye-ni. 38Jo Babilon ducu gibikok calo labwor, dok gibiŋur calo litino labwor. 39Ka gin jo ma luworo, ci abitedo karama pigi, Abimiyo gimato mat gimer woko ci cwinygi bedo mayom. Gibinino woko, ento pe doŋ gibico wacel. 40Abiterogi woko macalo litino romi, macalo nyogi dyegi nyo nyogi romi. Man Rwot ma owaco.
Can ma bipoto i kom Babilon
41"Babilon ma en aye gaŋ ma wi lobo kulu pako-ni, doŋ gimako woko! Babilon doŋ odoko gin ma kelo lworo marac bot rok ducu! 42Nam doŋ ocorre woko limuk i kom Babilon, ci biamwonyine ma mor oume woko lipuk. 43Gaŋine ducu doŋ odoko gin ma giuro ma kelo lworo marac, dok tye macalo tim aroo ma pii pe iye, ka ma dano mo pe bedo iye dok pe giwoto iye. 44Abiketo can i kom Bel, ma en lubaŋa me Babilon, dok abikwanyo jami ma yam en omwonyo-gu woko ducu ki i doge. Rok ducu pe gibicito ka wore kit ma yam con.
"Cel me Babilon doŋ opoto woko. Wun jo Icrael wuriŋ woko ki kunnu! 45Dano acel acel tye ka riŋo woko laro kwone ki i kom kiniga mager pa Rwot. 46Pe myero cwinywu oballe woko, dok pe wubed ki lworo pi lok magi ma wuwinyo-ni. Mwaka ki mwaka lok mapat winnye ket i kabedo ducu, lok me tim bwami i lobo, ki dok lok i kom kabaka mo ma tye ka lweny ki kabaka lawote mukene. 47Pi meno, kare tye ka bino, en kare ma abitic kwede i kom cal jogi me Babilon. Lobo Babilon kulu bipoŋ ki lewic madwoŋ, ki jone ducu gibinekogi woko. 48-Gin ducu ma tye i wi lobo ki i polo gibibedo ki yomcwiny kun giwero wer, ka ce Babilon opoto i ciŋ jo ma gubino ki i lobo ma tye yo tuŋ acam ka tyekone woko. Man Rwot ma owaco. 49-Babilon aye ma okelo to i kom dano ducu ma bedo i wi lobo; kombeddi doŋ Babilon bipoto, pien omiyo jo Icrael mapol ata guto.
Lok pa Lubaŋa bot jo Icrael ma gitye i Babilon
50"Wun jona ma wutye i Babilon doŋ wubwot ki i lak to! Kombeddi doŋ wuciti, pe dok wukur gin mo! Kadi bed wutye ka mabor ki paco myero wutam pira, an a Rwotwu, wiwu bene myero opo pi Jerucalem. 51Wuwacci, 'Lewic omakowa pien wawinyo lok me cac ma gicayowa kwede; wadoko doŋ jo ma goro atika, pien lurok doŋ gubino i kabedo maleŋ ma i ot pa Rwot.' 52Pi meno awacci, kare tye ka bino, en kare ma abitic kwede i kom jogi me Babilon, jo ma giketo ret i komgi gibibedo ka ŋur i kabedo mapol i lobone ducu. 53Kadi bed Babilon it malo wa i pol, kadi bed oger gaŋ me cel gogone kunnu, pud abicwalo dano aye me cito ka tyeke woko. An Rwot doŋ aloko.
Can ma pud tye ka medde i skom Babilon
54"Wuwiny dwan me koko ma tye i Babilon,
wuwiny ka dano gidaŋŋe pi can ma doŋ opoto i lobo pa jo Kaldaya.
55Doŋ abejwero Babilon woko,
amiyo tekke bene tum ci liŋ mot.
Mony tye ka rune bino oyotoyot calo pii biamwonyi ma mor,
gibino ka lweny i kome ki woo matek.
56Doŋ gubino woko ka keto can i kom Babilon,
gimako lulwennye woko, ki atumgi bene gituro giŋido woko matitino.
An Rwot Lubaŋa ma aketo can i kom dano pi bal,
abiculo kwor aketo can i kom Babilon pi bal ma jone gutimo.
57Abimiyo rwodine gimer woko, jo maryek, luloc me lobo,
ki ludito wi mony ducu, ki lulweny.
Gibinino woko, ginino ento pe dok gibico wacel.
An Kabaka doŋ aloko, an Rwot me mony.
58Cel me Babilon malac-ci gibimuko gireto woko i nom,
ki dog gaŋŋe mamalo-gu gibiwaŋo woko ki mac.
Tic ma lurok gutiyo-gu ducu obedo me noŋo;
gin ma rok ducu guyelle iye ka tiyo ticce matek doŋ mac owaŋo woko."
Man lok pa Rwot me mony kikome.
Gicwalo lok pa Jeremia i Babilon
59Ceraya wod pa Neria ma wod pa Maceya, yam obedo ŋat ma gwoko kabaka Jedekia. I mwaka me aŋwen me loc pa Jedekia kabaka me Juda, Ceraya onoŋo cito i Babilon, ci Jeremia otitte kit lok mogo ma myero en owot kwede. 60Jeremia ocoyo i buk lok kom can ma bipoto i kom Babilon, ki lok mukene-gu ducu ma gicoyo ma okemo Babilon. 61Owaco bot Ceraya ni, "Ka io i Babilon nen ni ikwano lok magi ducu kit macalo gicoyo-ni bot lwak. 62Ci myero ileg ni, 'Ai Rwot, yam onoŋo iwaco ni ibijwero kabedo man woko, wek pe gin makwo obed iye, dano nyo kadi lee, ci koŋ bibedo macalo tim aroo matwal.' 63-Ka doŋ ityeko kwano buk man bot lwak, ci itwe gweŋ i kome, ka doŋ ibol kwede woko i dye kulu Euprate, 64kun iwacci, 'Man aye kit macalo Babilon bimwony kwede woko, ma pe doŋ bikatti woko matwal, pi can ma abekelo ma abiketo i kome.' "
Lok pa Jeremia ogik kany.


Jeremia 32:44
44Potti gibiwilo pi lim, ki waraga me wilo lobo bene gibiketo iye cin ci gimwono woko kun caden bene noŋo tye i lobo pa Benjamin, i kabedo ducu ma gurumo Jerucalem, ki i gaŋi me Juda, i gaŋi me lobo godigodi, i gaŋi me Cepela ki i gaŋi me Negeb, Abidwoko gum pa jo man botgi kun adwokogi cen i lobogi kikome. Man Rwot ma owaco."


Wel 34
Waŋ apokki me lobo Kanaan
1Rwot owaco bot Moses ni, 2"Cik jo Icrael kun iwaco botgi ni, Ka wudonyo i lobo Kanaan, ma en aye lobo ma gibimiyowu obed mewu me aleyawu, waŋ apokki me lobowu bibedo k it man: 3Wan lobowu yo tuŋ acuc bicakke i tim me Jin ci rabo ŋet lobo Edom. Bia ki tuŋ agikki nam me Kado ma tuŋ wokceŋ, 4ka doŋ bilokke dok tuŋ acuc ka ma giito iye malo i Akrabim, ka dok kato kwede wa i Jin, ki agikkine bibedo i ŋet Kadec-barnea yo tuŋ acuc, Ka dok bicito medde kwede nio wa i Kajar-adar, ka kato cito kwede i Ajimon. 5Ka waŋ lobo cako lokke ki i Ajimon cito wa i nota ora me Ejipt; ci wane bigik i dog nam.
6"Waŋ lobo ma yo tuŋ potoceŋ bibedo Nam Madit; dog namme bibedo waŋ lobowu ma yo tuŋ potoceŋ.
7"Man aye bibedo waŋ lobowu ma yo tuŋ acam: bia ki i Nam Madit ci bicito atir o wa i kom got Kor. 8Nia ki i kom got Kor bicito atir wa i yo ma donyo i Kamat, ci cito wa i Jedad; 9ka dok bimedde cito wa i Jipron, ka bigik i Kajar-enan, Man aye bibedo waŋ lobowu ma yo tuŋ acam.
10"Waŋ lobowu ma yo tuŋ wokceŋ bicakke ki i Kajar-enan cito atir o wa i Cepam. 11Ka waŋ lobo bilor dok tuŋ piny nia ki i Cepam o kwede wa i Ribla ma i ŋet Ain yo tuŋ wokceŋ. Ka dok bilor piny cito o kwede i kor got me nam me Kineret yo tuŋ wokceŋ. 12Ka dok bilor piny wa i Jordan, ka bigik i nam me Kado, Meno aye bibedo lobowu, ki waŋ apokkine ma orumo ducu."
13-Moses dok ociko jo Icrael kun waco ni, "Man aye lobo ma wubileyo kun gipoko ki bolo kwir, ma yam Rwot ociko ni gimi bot kakawu aboŋwen ki nucu; 14pien kaka pa Reuben ki kaka pa Gad gutyeko gamo ginaleyagi kun lubo dog odi pa kwarogi, kacel ki nucu kaka pa Manace bene. 15Gutyeko gamo lobogi loka Jordan mukemo Jeriko, yo tuŋ wokceŋ, ka ma ceŋ tuc ki iye-ni."
16Rwot owaco bot Moses ni, 17"Man aye nyiŋ dano ma gibipoko botwu lobo me ginaleyawu: ajwaka Eleajar ki Yocwa wod pa Nun. 18Dok wubikwanyo latel wic acel ki i kaka acel acel wek gupok lobo me aleyawu. 19Magi aye nyiŋ lutel; pi kaka pa Juda, Kaleb wod pa Jepune. 20Pi kaka pa Cimeon, Cemuel wod pa Amikud. 21Pi kaka pa Benjamin, Elidad wod pa Kicion. 22Pi kaka pa Dan, Buki wod pa Jogli. 23Pi likwayo pa Yucepu, pi kaka pa Manace, Kaniel wod pa Epod; 24ki i kaka pa Epraim, Kemuel wod pa Ciptan. 25Pi kaka pa Jabulon, Elijapan wod pa Pamak. 26Pi kaka pa Icakar, Paltiel wod pa Ajan. 27Pi kaka pa Acer, Akiud wod pa Celomi. 28Pi kaka pa Naputali, Pedael wod pa Amikud. 29Magi aye dano ma Rwot ociko ni gupok lobo me aleya pa jo Icrael ki i lobo Kanaan."


1 Luker 10
Kabaka ma dako me lobo Ceba olimo Solomon
(2 Tek 9.1-12)
1-I kare meno kabaka ma dako me Ceba owinyo pi yweka pa Solomon, ci obino bote ka temo iye ki peny matego. 2Obino i Jerucalem ki lwak jo madito ma gicom i kore, kacel ki kinaga-gu ma giyeyo aŋwece, ki jabu madwoŋ twatwal, ki litino godi me wel, Ka obino bot Solomon, ci otitte lok ducu ma onoŋo tye i cwinye. 3Solomon odok iye i pennye ducu; pe onoŋo tye lok mo wacel ma okanne ki bot kabaka, ma tucone oloye. 4Ka kabaka ma dako me Ceba oneno ryeko pa Solomon ducu, ki ot ma en ogero, 5ki cam ma i wi mejane, ki kit kabedo pa luditone, ki tic pa luticce ducu, ki boŋŋigi, ki lutiŋ kikopo-gu, ki gitum awaŋa ma en tyero i ot pa Rwot, ci tam otum woko ki i cwinye.
6Owaco bot kabaka ni, "Lok ducu ma i komi ma yam gitero bota ki i lobona, ki lok i kom ryekoni bene, onoŋo lokke tye kakare; 7ento yam pe aye lok ma gitero bota, nio ka abino aneno ki waŋa. Nen, pe gititta kadi wa nucune kulu, pien ryekoni ki lonyoni kato lok dog ma gitero bota. 8Monni gitye ki yomcwiny kuman! Luticci ducu gitye ki yomcwiny ma rom mene, ma gibedo ka cuŋ i nyimi jwijwi ka winyo lok me ryekoni! 9Gipwo Rwot Lubaŋani ma cwinye opwoyo in ci oketi i wi komker me Icrael! Pien Rwot omaro Icrael matwal, en aye mumiyo oketi ibedo kabaka, wek ibed ka ŋolo kop atir dok kakare." 10En omiyo bot Solomon jabu madwoŋ ma romo talanta miya acel ki pyeraryo, ki lwak aŋwece mapatpat madwoŋ twatwal, ki lwak litino godi me wel, Aŋwece pe dok obino madwoŋ ma rom meno ma kabaka ma dako me Ceba omiyo bot Solomon.
11Dok bene mel ma Kiram kelo ki jabu ma i Opir okelo bao me yat almug madwoŋ twatwal, ki lwak godi matino me wel. 12Kabaka otiyo ki bao yat almug pi jeŋo kor ot pa Rwot ki kor ot pa kabaka. Otiyo kwede opuk bene ki naŋa pa luwer. Kit bao me almug macalo meno pe dok obino i lobo, pe dok onen, nio wa onyoo.
13Kabaka Solomon omiyo bot kabaka ma dako me lobo Ceba jami ducu ma cwinye omito, omiye gin ducu ma openyo, omedo ki gin ma en Solomon oyubo pi miyo bote muporo lonyone.
Kit meno kaba ka me Ceba ocako wot me dok i lobone kacel ki luticce ducu.
Lonyo pa Solomon ki ywekane
(2 Tek 9.13-28)
14Lwak jabu ma obino bot Solomon i mwaka acel acel pekke onoŋo cok romo ratili alip pyerabiro, 15ma pe giribo iye ma obino ki tuŋ bot lucat-wil me paco ki me lobo ma woko, ki ma oa ki bot luker me lobo Arabia ki bot lulo dul lobo mapatpat me lobo Icrael. 16Kabaka Solomon otiyo kwodi madoŋo miya aryo me jabu, ma gitetogi ki nyol; i kom kwot acel acel odonyo iye jabu ma pekke cok romo ratili pyeraryo. 17Dok otiyo kwodi matinone miya adek ma gitetogi ki nyol, kun kwot acel acel giteto ki jabu ma pekke cok romo ratili abicel. Kabaka oketogi i ot ma gilwoŋo ni Buŋa me Lebanon.
18En dok otiyo komker madit me lak lyec, ci omwono kome woko ki jabu ma giliyo maber. 19Komker meno onoŋo tye ki rwomme abicel, ki i ŋe komker giketo iye cal wi wod twon. Ka ŋete tuŋŋi ki tuŋŋi giketo iye ka teno ciŋ dano, ki cal labwor aryo gucuŋ ka ŋet bad kom me teno ciŋ tuŋŋi ki tuŋŋi. 20Onoŋo tye bene cal labwor apar wiye aryo ma gucuŋ i agikki rwom abicel-li, tuŋŋi ki tuŋŋi tye komker mo ma yam gitiyo ma cal ki meno i te ker ducu. 21Jami ducu ma yam kabaka Solomon mato kwede onoŋo me jabu keken, wa jami ducu ma gitiyo kwedgi i ot Buŋa me Lebanon obedo me jabu ma giliyo maber. Pe tye iye jami me ryal mo acel, pien i kare pa Solomon pe tye ŋatti mo ma otamo pi ryal ni obedo gin mo. 22Onoŋo co tye ki lwak mel madonone ma giwoto i nam kacel ki mel pa Kiram. Mel man madoŋo-ni ma gilwoŋo ni mel me Tarcic yam dwogo cen ka mwaka okato adek adek kun gikelo jabu ki ryal ki lak lyec-gu, ki ayom-gu ki gunya-gu.
23Kabaka Solomon obedo dit makato luker ma wi lobo ducu pi lonyone ki pi ryekone. 24Dano me lobo ducu gubedo ka yenyo kit yo me neno wan Solomon, ki pi winyo kit ryekone ma Lubaŋa oketo i cwinye-ni. 25Dano acel acel tero motte bote, kun gitero jami me ryal ki me jabu-gu, ki ginaruka-gu, ki odok murra, ki aŋwece, ki aguragura ki kanagu mwaka ki mwaka.
Solomon lacat aguragura ki gadigadi lweny
(2 Tek 1.14-17; 9.28)
26-Solomon ocoko gadigadi lweny ki lulweny ma giriŋo ki aguragura. Obedo ki gadigadi lweny alip acel ki miya aŋwen, ki wegi aguragura alip apar wiye aryo, Oketo mogo i kingi i gaŋi me gadigadi lweny, ki mukene gubedo bote i Jerucalem. 27Kabaka Solomon Omiyo ryal odoko gin malam ma rom ki gweŋ-gu i Jerucalem, dok okelo yadi cedar mapol ata ma rom ki olam ma i bar Cepela. 28-En yam limo aguragura ma a ki i Ejipt ki Kuc; lucat-wil pa kabaka gamogi ki i Kuc i wel lim ma onoŋo giyubo. 29Gadigadi lweny ma gia ki i Ejipt welgi onoŋo romo cekel me ryal miya abicel, ki aguragura acel welle cekel miya acel ki pyerabic; ka dok lucat-wil pa kabaka catogi bot luker ducu pa jo Kit ki bot luker me Ciria.


2 Luker 24
1-I kare pa Yekoyakim en aye Nebukadnejar, kabaka me Babilon, obino kwede, ci Yekoyakim odoko laticce pi mwaka adek; lacen olokke ojemo woko i kome. 2Rwot ocwalo buca mony pa jo Kaldaya i kome, ki buca mony pa jo Ciria ki buca mony pa jo Moab, ki buca mony pa jo Ammon; ocwalogi ka lweny i kom jo Juda pi jwerogi woko ducu, kit ma yam Rwot oloko ki i dog luticce ma lunebi. 3Meno ducu opoto i kom jo Juda pi cik pa Rwot, wek okwanygi woko ki i nyime, pi bal pa Manace, ki pi gin ducu ma yam otiyo. 4Ka dok pi remo pa io ma pe ki bal ma en ooyo noŋo; pien opoŋo Jerucalem ki remo pa jo ma pe ki bal, ma Rwot pe twero timo iye kica.
5Lok kom Yekoyakim mudoŋŋe ducu, ki gin ma yam otiyo, gityeko coyone i buk me Tekwaro pa Luker me Juda. 6Yekoyakim oto, oywe, kacel ki kwarine ci wode Yekoyakm aye oleyo ka tyene. 7Kabaka me Ejipt pe dok onwoyo a ki i lobone, pien onoŋo kabaka me Babilon otyeko mayo lobo woko ki i cin kabaka me Ejipt, cakke ki i nota ora me Ejipt mo kwede wa i kulu Euprate ducu.
Yekoyakin ki rwodi ducu gitero i Babilon i opii
(2 Tek 36.9-10)
8Yekoyakin ocamo ker ma mwaka me ditte apar wiye aboro, ci obedo ka loc ki i Jerucalem pi dwe adek. Nyiŋ minne Nekocita, nya pa Elnatan me Jerucalem. 9Obedo ka tiyo gin ma nen marac i waŋ Rwot, kun lubo gin ducu ma yam wonne otiyo.
10I kare meno en aye lutic pa Nebukadnejar, kabaka me Babilon, obino kwede i Jerucalem, ci monnye orumo gaŋ woko. 11Kabaka Nebukadnejar ocito i Jerucalem I kare ma luticce gurumo woko-ni. 12-Ci Yekoyakin kabaka me Juda oye mine kekene i ciŋ kabaka me Babilon, en kikome, ki minne ki luticce, ki rwodine, ki ludito ma i kalle. Kabaka me Babilon otweyo en macalo lamabuc i mwaka me locce me aborone. 13Otero bene jami ducu ma gikano i ot lim ma i ot pa Rwot, ki jami ma gikano i ot lim pa kabaka, ka otoŋo jami me jabu ma i ot, pa Rwot oŋidogi woko ducu, gin jarm ma yam Solomon kabaka me Icrael otiyo, kit ma yam Rwot oloko. 14Otero jo me Jerucalem ducu i opii, rwodi ducu, tworu oteka lweny ducu. Jo ma giyakogi guromo alip apar, kacel ki ludiro tic mapatpat ducu ki lutet nyonyo. Pe dano acel mo odoŋ, kono jo ma lucan atika aye gudoŋ i lobo. 15-Ka doŋ otero Yekoyakin woko i opii wa i Babilon; min kabaka ki mon pa kabaka, luditone ki rwodi ma giloyo lwak ma i lobo-nu, oterogi i rok me bedo opii nia ki i Jerucalem nio wa i Babilon. 16Kabaka me Babilon otero lwak opii ma gin ducu oteka lweny ma giromo alip abiro, ludiro tic mapatpat ki lutet ma giromo alip acel, gin ducu jo matego ma giromo mony. 17-Kabaka me Babilon dok oketo Matania ma omin won Yekoyakin obedo kabaka ma oleyo ka tyene, ci oloko nyiŋe odoko Jedekia.
Loc pa Jedekia
(2 Tek 36.11-16; Jer 52.1-3a)
18-Jedekia ocamo ker ma mwaka me ditte pyeraryo wiye acel, ci obedo ka loc ki i Jerucalem pi mwaka apar wiye acel. Nyiŋ minne Kamutal, nya pa Jeremia me Libna. 19En obedo ka tiyo gin ma nen marac i wan Rwot, kun Lubo gin ducu ma yam Yekoyakm otiyo. 20-Pi kiniga ma omako Rwot, ka kare oromo, omiyo Rwot obayo Jerucalem ki Juda woko ki i nyime.


Jabuli 13
Lega pi kony i kare me can
1Ai Rwot, wii mono biwil woko i koma pi kare, ma rom mene?
Wii biwil woko matwal bo?
Ibikanne woko ki bota pi kare ma rom mene?
2Myero abed ki arem i cwinya pi kare ma rom mene,
dok bene myero abed ki cwercwiny dyeceŋ ki dyewor benebene?
Lukworra kono gibiloya, wigi pil i koma pi kare ma Tom mene?
3Nen tuŋ bota ci igam doga, ai Rwot Lubaŋana.
Meny waŋa, wek pe anin nino me to,
4miyo lukworra giwacci, "Watyeko loyo en woko!"
Dok pe iwek lukworra gubed ki yomcwiny ni pien doŋ apoto i can.
5Ento an doŋ atyeko geno mar meri ma pe lokke;
abibedo ki yomcwiny pi lar meri.
6Abiwero wer bot Rwot,
pien otima maber atika.


1 Tekwaro 9
Dano ma gudwogo cen ki i Babilon
1Yam gicoyo nyiŋ jo Icrael ducu i buk me tekwarogi, ma gicoyogi i buk pa Luker me Icrael. Jo Juda yam giterogi i opii i Babilon pien onoŋo guŋayo waŋ Lubaŋa. 2-Jo ma gukwono dwogo cen ka bedo i dul lobo ma yam gimiyo botgi i gaŋigi gin aye jo Icrael kacel ki ajwagi pa Lubaŋa, Lulevi, ki lutic i ot pa Lubaŋa. 3Jo mogo me kaka pa Juda, Benjamin, Epraim ki Manace gucako bedo i Jerucalem. 4Gin aye Utai wod pa Amikud, ma wod pa Omri, wod pa Imri, wod pa Bani ki i kin likwayo pa Perej ma wod pa Juda. 5Dok i kin likwayo pa Cela, Acaya ma latin kayo ki litino awobene. 6Ki i kin likwayo pa Jera, Jeuel ki lukakagi, gin miya abicel ki pyeraboŋwen noŋo. 7Ki i kin jo Benjamin Calu ma wod pa Meculam, wod pa Kodavia, wod pa Kacenua. 8Ibneya wod pa Jerokam, Ela wod pa Uji ma wod pa Mikri, ki Meculam wod pa Cepatia ma wod pa Reuel, wod pa Ibinija, 9kacel ki lukakagi ma lubo yalwakgi, dano miya aboŋwen ki pyerabic wiye abicel. Gin ducu ludito kaka i odi pa kwarogi.
10Ajwagi pa Lubaŋa ma gudwogo cen ma gubedo i Jerucalem gin aye Jedaya, Jekoyarib, Jakin 11ki Ajaria wod pa Ilkia ma wod pa Meculam, wod pa Jadok, wod pa Merayot, wod pa Akitub, ma en aye ladit ma loyo ot pa Lubaŋa; 12ki Adaya wod pa Jerokam ma wod pa Packur, wod pa Malkija; ki Maacai wod pa Adiel ma wod pa Jakajera, wod pa Meculam, wod pa Mecilemit, wod pa Imer; 13kacel ki lukakagi bene ma gin tudito kaka i odi pa kwarogi, gin dano alip acel ki miya abiro ki pyerabicel, jo makwiri twatwal i kom tic i ot pa Lubaŋa.
14Lulevi ma gudwogo cen ma gubedo i Jerucalem gin aye Cemaya wod pa Kacub, ma wod pa Ajrikam, wod pa Kacabia, wod pa Merari; 15ki Bakbakar, Kerec, Galal, ki Matania wod pa Mika ma wod pa Jikri, wod pa Acap; 16ki Obadia wod pa Cemaya ma wod pa Galal, wod pa Jedutun; kacel ki Berekia wod pa Aca wod pa Elkana ma obedo i kin gaŋi pa jo Netopa.
17Lugwok-doggola ot pa Lubaŋa ma gubedo i Jerucalem gin aye Calum, Akub, Talmon, Akiman ki lukakagi, ma Calum aye laditgi. 18Nio wa i kare meno onoŋo gubedo lugwok-doggola ot pa Lubaŋa ma kabaka wok ki iye, yo tuŋ wokceŋ. Magi aye lugwokdoggola gaŋ pa Lulevi. 19Calum wod pa Kore, ma wod pa Ebiacap, wod pa Kora, kacel ki lukakagi ma i dog ot pa kwarogi, likwayo pa Kora, gin aye lugwok dog kema, kit macalo kwarogi yam gubedo ludito ma giloyo gony pa Rwot kun gigwoko doggola me donyo. 20I kare macon onoŋo Finekaci wod pa Eleajar en aye obedo ladit ma loyogi; onoŋo Rwot tye kwede. 21Jekaria wod pa Mecelemia en aye onoŋo lagwok-doggola ma donyo i kema me rwatte. 22Jo magi ducu ma yam giyerogi me bedo lugwok-doggola onoŋo giromo dano miya aryo ki apar wiye aryo, Gicoyo nyiŋgi i buk me tekwarogi ki i gaŋgi. Onoŋo kabaka Daudi ki Camuel ma lanen-piny yam gumoko kwarogi i dog tic man, pien gubedo dano ma gigenogi twatwal. 23Kit meno gin ki likwayogi gubedo ludito tic ma loyo doggola ot pa Rwot, en aye ot me kema pa Rwot, macalo lukur-piny. 24Lugwok-doggola giketogi i kabedo aŋwen, yo tuŋ wokceŋ, yo tuŋ potoceŋ, yo tuŋ acam ki yo tuŋ acuc. 25Lukakagi ma i gaŋigi myero gubin pi nino abiro kare ki kare me bedo kwedgi; 26pien lugwok-doggola madito gibedo kunnu kare ducu, gin aye Lulevi ma giloyo kicika odi matinone ki odi kano lim ma i ot pa Lubaŋa. 27Odi butogi girumo ot pa Lubaŋa, pien tic me kuro piny obedo megi, gin bene gigwoko layab me yabo ot odiko odiko.
28Jo mogo i kingi onoŋo gigwoko jami ma gitiyo kwedgi i ot pa Lubaŋa; i kare ducu ma gidwokogi ki ma gikwanyogi woko, gikwanogi. 29Jo mukene i kingi giketogi me loyo jami ma bedo i ot pa Lubaŋa, ki jami tic maleŋ ducu, dok giloyo bene moko mapwotte, ki koŋo vino, ki moo, ki odok eceta, ki an wece. 30Jo mukene ma gin litino pa ajwagi giyubo jami me aruba pi aŋwece. 31Matitia, dano acel ma i kin Lulevi, ma en latin kayo pa Calum ma jo Kora, en aye obedo lalo tic me tedo mugati ma apada-ni, pien en dano ma genne. 32Lukakagi mogo ma gin jo Kokat giloyo mugati ma giketo i nyim Rwot; ticgi obedo me yu bone cabit ki cabit.
33Magi aye luwer, ma gin ludito kaka i odi pa kwarogi; yam gibuto i kicika odi matinone ma i ot pa Lubaŋa, ma pe gitiyo tic mukene, pien yam gibedo i dog tic dyeceŋ ki dyewor. 34Magi aye ludito kaka i odi pa kwarogi ma i kaka pa Lulevi, ma lubo yalwakgi, gin aye ludito ma yam gibedo i Jerucalem.
Tekwaro pa Caulo
(1 Tek 8.29-38)
35Jeyel ma won Gibeon yam bedo i Gibeon; nyiŋ dakone Maaka, 36latin awobine me kayo en Abudon, ka dok Jur, Kic, Baal, Ner, Nadab, 37Gedor, Akio, Jeker, ki Miklot; 38Miklot aye won Cimeam, Jo magi bene yam gubedo ma gukemme ki lukakagi ma gibedo i Jerucalem, kacel ki lukakagi. 39Ner onywalo Kic, Kic onywalo Caulo, Caulo onywalo Yonacan, Malkicua, Abinadab ki Ecibaal; 40Yonacan onywalo Meribaal, Meribaal onywalo Mika. 41Litino awobe pa Mika gin aye Piton, Melek, Takrea ki Akaj. 42Akaj onywalo Jara, Jara onywalo Alemet, Ajimavet ki Jimri. Jimri onywalo Moja, 43Moja onywalo Binea; ma wode Repaya, ma wode Eleaca, ma wode Ajel. 44Ajel yam tye ki litino awobe abicel, ma nyiŋgi ene: Ajrikam, Bokeru, Icmael, Cearia, Obadia ki Kanan. Jo magi aye litino awobe pa Ajel.


Nwoyo Cik 23:20
20Itwero mako magoba i kom banya ma imiyo bot dano me rok mukene, ento pe i kom banya ma imiyo bot omeru ma Laicrael. Ka ilubo cik man ci miyo Rwot Lubaŋawu bimiyi gum i kom gin ducu ma ibitiyo i lobo ma doŋ wucok donyo iye me camone-ni.


2 Tekwaro 28
Loc pa Akaj
(2 Luker 16.1-20)
1Akaj ocamo ker ma mwaka me ditte pyeraryo, ci obedo ka loc i Jerucalem pi mwaka apar wiye abicel. Pe obedo ka tiyo gia ma nen atir i wan Rwot, kit ma kwarone Daudi yam otiyo-ni, 2ento obedo ka lubo kit pa luker me Icrael. En otiyo cal jok aliya pi lwak Baal-gu; 3obedo ka waŋo odok eceta i nota pa wod pa Kinom, dok owaŋo wode me gityer, kun lubo kwede tim me kwer pa rok ducu ma Rwot yam oryemogi woko ki i nyim jo Icrael. 4En obedo ka tyero gitum ki waŋo odok eceta i waŋ jogi ma i wi godi, ki i wi cere, ki i waŋ ayweya ducu ma po te oluk-gu.
5-Pienno Rwot Lubaŋane omiyo en i ciŋ kabaka me Ciria, ma oloyo en ci oyako jo mapol ki i kin lwakke oterogi woko wa i Damaciko. Dok gimiyo en i ciŋ kabaka me Icrael, ma oloyo en kun oneko lwak jone madwoŋ. 6Pien Peka wod pa Remalia oneko jo alip miya ki pyeraryo i Juda i nino acel, gin ducu gubedo twoni lweny matego, pien onoŋo doŋ gutyeko bwoto Rwot woko, ma Lubaŋa pa kwarogi. 7Ka Jikri twon oteka me Epraim, oneko Maaceya wod pa kabaka, ki Ajrikam ma ladit ma loyo i gaŋ kal, ki Elkana ma en aye lawaŋ kabaka.
8Jo Icrael guyako jo alip mi ya aryo ki i kin utmegigi, mon, awobe, ki anyira; dok guyako jamigi mapol ci gutero i Camaria. 9Ento lanebi pa Rwot onoŋo tye kunnu, ma nyiŋe Oded; en ocito ka rwatte ki mony ma onoŋo ocito i Camaria, ci owaco botgi ni, "Nenu, kiniga omako Rwot Lubaŋa pa kwariwu i kom jo Juda ci omiyogi i ciŋwu, ento wun wunekogi ki akemo madwoŋ mada ma pire owinnye wa i polo. 10Kombeddi tamwu tye ka rido lwak ma i Juda ki Jerucalem, co ki mon, wek gubed opiiwu. Pe wutye ki bal ma okemowu i kom Rwot Lubaŋawu? 11Doŋ wuwiny lokka, ci wucwal jo ma wukwanyogi-ni gudok cen; gin utmegiwu, wudwokgi ka ma wukwanyogi ki iye-ni, pien akemo pa Rwot tye i komwu madwoŋ." 12Ludito mukene me Epraim, gin aye Ajaria wod pa Yokanan, Berekia wod pa Mecilemot, Jekijikia wod pa Calum, ki Amaca wod pa Kadlai, gucuŋ gujuko jo ma gua i mony, 13kun giwacci, "Pe wubikelo jo ma giyakogi wa kany, pien tamwu tye me tiŋo alii bot Rwot kun wamedo i kom balwa ki alii ma doŋ watyeko tiŋone-ni. Aliiwa doŋ tye dwoŋ, dok bene akemo pa Rwot magwar tye i kom Icrael." 14Kit meno jo ma gin lumony-nyi guweko dano ki jami ducu ma guyakogi i nyim rwodi ki i nyim lwak mucokke ducu. 15Jo ma gicoyo nyiŋgi malo-nu gua gutero dano ma giyakogi-ni, kacel ki jami, ci guruko jo ducu ma i kingi ma gitye no no munero ki boŋŋi ma lumony onoŋo guyako. Gurukogi ki boŋŋi, ka gimiyogi war tyen wa ki cam bene ki ginamata-gu, dok guwiro komgi ki moo. Lacen gutiŋo jo magoro i kingi ki kana, guterogi wa bot jo tugi ma i Jeriko, gaŋ me otit, ka gudok cen i Camaria.
16I kare meno kabaka Akaj ocwalo kwena bot kabaka me Aciria kun lego kony ki bote; 17pien onoŋo jo Edom gumonyo jo Juda ci guloyogi bene, guyako jo mogo i kingi, guterogi i opii. 18Jo Piliciti bene gumonyo gaŋi ma i Cepela ki Negeb me Juda, Betcemec, Aijalon, Gederot, Coko ki gaŋi matino ma i ŋete ducu, Timna ki gaŋi matino ma i ŋete ducu, Gimjo ki gaŋi matino ma i ŋete ducu; ci gubedo iye. 19Rwot odwoko Juda woko piny pi Akaj kabaka me Icrael, pien obedo ka timo tim mogo me carocaro i Juda, pien oŋayo wan Rwot woko. 20Pi meno omiyo Tiglat-pilecer kabaka me Aciria obino ka lweny i kome, ci otime malit ma kaka miye kony ma twero miye tek. 21Akaj okwanyo jami ma i ot pa Rwot ki ma i ot pa kabaka ki ma i ot pa rwodi, ci oculo mucoro bot kabaka me Aciria; ento pe omedo ki noŋo iye kit kony mo.
22I kare ma doŋ can odiye en kabaka Akaj acel-li omedde ameda ki ŋayo waŋ Rwot. 23En otyero gitum bot lwak lubaŋa pa jo Damaciko ma onoŋo guloye, kun wacci, "Pien lwak lubaŋa pa luker me Ciria okonyogi, an abityero gitum botgi wek gukonya bene," Ento gukelo can ma otyeko en ki jo Icrael ducu. 24Ci Akaj ocoko jami ducu ma gitiyo kwede i ot pa Lubaŋa ocako ŋido woko matitino gin jami magi ma onoŋo gitiyo kwedgi i ot pa Lubaŋa, ka dok oloro doggola me ot pa Rwot woko; cut otiyo keno tyer mapol pire kene ma romo i Jerucalem ducu. 25I gaŋ acel acel ma i Juda oketo iye waŋ jogi ka ma giwaŋo iye odok eceta bot lwak lubaŋa mukene-gu, ma omiyo kiniga omako Rwot Lubaŋa pa kwarine. 26Lok kom Akaj mudoŋŋe ducu, ki kite ducu, nia i acakkine nio i agikkine, gityeko coyone i buk pa Luker me Juda ki me Icrael. 27-Akaj oto, oywe kacel ki kwarine, ci giyiko en i gaŋ, i Jerucalem, pien pe gutere i lyel pa luker me Icrael. Ci wode Kejekia aye oleyo ka tyene.


Ejekiel 17:9
9Rwot Lubaŋa openyo kuman ni, "Yat olok man bidoŋo maber ci bedo kwo? Ci ocur mukwoŋo-ni pe biputo woko ki lwite ducu, ci toŋo jaŋe woko, wek pote ma pud lot alota-ni otwo woko? Man pe bimito dano ma kome tek nyo lwak me rok ma gitek me putone woko ki lwite ducu.


Esta 8:17
17I dul lobo acel acel ki i gaŋ madito ducu ka ma lok pa kabaka oo botgi ki cik man, Lujudaya gubedo ki yomcwiny madit mada, gutedo karama dok gubedo ki yweyo. Jo mapol i kin rok mapatpat ma i lobo guwacci gin Lujudaya, pien gubedo ki lworo madit mada i kom Lujudaya.


Jekaria 14
Jerucalem ki rok mukene
1Nen ba, nino pa Rwot tye obebino, ma jami ma onoŋo giyako ki botwu gibipokogi woko i kinwu. 2Pien abicoko rok ducu kacel ka lweny i kom Jerucalem. Gibimayo gaŋ woko, gibiyako odi, gibimako mon gibuto kwedgi tektek, nucu jo ma i gaŋ gibiterogi woko i opii, ento jo mukene ma gudoŋ pe gibiryemogi woko ki i gaŋ. 3Lacenne Rwot bicito ka lweny i kom rok meno ducu, kit ma lwenyo i nino me lweny. 4I nino meno tyene bicuŋ i wi got me Jeituni, ma tye i nyim Jerucalem tuŋ wokceŋ; got me Jeituni bibarre iye aryo, cakke ki tuŋ wokceŋ dok kwede tuŋ potoceŋ, kun weko luŋ malac twatwal. Nucu got tuŋ cel bidok tuŋ acam, ki nucune mukene-ni bidok tuŋ acuc. 5Luŋ me godina bitorre woko, pien luŋ me godi biwok ki i ŋete. Wubiriŋo macalo ceŋ wuriŋo oyeŋyeŋ i kare pa kabaka Ujia me Juda. Lacenne Rwot Lubaŋawu bibino kacel ki jo mere maleŋ ducu.
6I nino meno ŋico ki koyo bibedo pe. 7Piny bibedo dyeceŋ nakanaka, Rwot ŋeyo man, pe dyeceŋ kadi dyewor, pien i otyeno ceŋ biryeny.
8-I nino meno pii makwo bimol kun a ki i Jerucalem, nucune bimol cito i nam ma tye tuŋ wokceŋ ki nucune mukene mol cito i nam ma tye tuŋ potoceŋ; bibedo ka timme kumeno i oro kit macalo timme kwede i cwir.
9Rwot bidoko kabaka ma loyo lobo ducu. I nino meno Rwot bibedo acel kun nyiŋe bene bedo acel.
10Lobo ducu bidoko bar, cakke i Geba o wa i Rimmon ma tye i ŋet Jerucalem yo tuŋ acuc. Ento Jerucalem bidoŋ ma odyedde kakare cakke ki i dogcel pa Benjamin o kwede wa i dogcel macon, nio i dogcel ma i twok gaŋ, ki dok cakke i lubele ma gilwoŋo Kananel o wa i bur ka ma gibiyo iye pig olok pa kabaka. 11-Dano bibedo iye, pien pe dok gibidyero me ajwera woko. Jerucalem doŋ dano bibedo iye ki kuc.
12Man bibedo two gemo ma Rwot bipwodo ki rok ducu ma ywayo mony i kom Jerucalem: riŋo komgi bitop ma noŋo pud gicuŋ ki tyengi, wangi bitop woko ki i opoko waŋgi, ki lebgi bitop ki i doggi. 13I nino meno, atiba madwoŋ ma oa ki bot Rwot bibaŋo komgi woko, man bimiyo ŋat acel acel bimako ciŋ lawote, ci doŋo lawote ki ciŋe, Ci bimiyo ŋat acel acel tiŋo ciŋe i kom lawote. 14Koŋ inen, kadi Juda bene bilweny i kom Jerucalem. Gibicoko lonyo pa rok ducu ma tye i ŋete, macalo jabu, ryal ki ginaruka mapol ata. 15Kit gemo macalo man bipoto i kom aguragura, kana, kinaga, ki i kom loo ducu ma i gony meno.
16-Ŋat acel acel ma obwot ki i kom rok ducu ma gubino ka lweny i kom Jerucalem, bibedo ka wot i Jerucalem mwaka ki mwaka ka woro Kabaka, ma en Rwot me mony, ki pi kwero nino madito me bolo. 17Ka ce jo me kaka mo me wi lobo pe bicito i Jerucalem ka woro Kabaka, Rwot me mony, kot pe bicwe botgi. 18Ka ce jo me doggola me Ejipt pe ocito, ma pe onen kunnu, gemo ma yam Rwot ouno ki rok ma pe gucito ka kwero nino madito me bolo-ni bipoto i komgi. 19Man aye kit ma gibiculo ki bal me Ejipt, ki kit ma gibiculo ki bal pa rok ducu ma pe gucito ka kwero nino madito me bolo.
20I nino meno gibigoro coc i kom olaŋ pa aguragura ni, "Maleŋ pi Rwot." Agulu ma tye i ot pa Rwot bibedo macalo becen ma tye i nyim keno tyer. 21Agulu ducu ma tye i Jerucalem ki Juda gibikwerogi bedo maleŋ pi Rwot me mony, wek jo ducu ma gityero gitum bot Lubaŋa gubin gukwany ki i kingi, guted ki riŋo lee ma gityero bot Lubaŋa, Lacat-wil mo pe dok binen i ot pa Rwot me mony i nino meno.


Jekaria 7
Rwot okwero ri kec me goba
1Lok pa Rwot obino bot Jekaria i mwaka me loc pa kabaka Dario me aŋwenne, i nino dwe aŋwen, me dwe me aboŋwen ma gilwoŋo Kiclev. 2Jo me Betel onoŋo ceŋ guoro Carejer ki Regem-melek kacel ki lwakgi wek gucit ka lego gum ki bot Rwot 3dok bene me penyo ajwagi me or pa Rwot me mony kacel ki lunebi ni, "Myero abed ka koko, dok ari kec i dwe me abic kit macalo yam abedo ka timo kwede pi lwak mwaka mapol-li?" 4Lok pa Rwot me mony obino bota ni, 5"Peny jo ducu me lobo kacel ki lunebi ni, I kare ma yam wubedo ka ri kec ki ka koko i dwe me abic ki me abiro, pi mwaka pyerabiro ma okato-ni, yam onoŋo wubedo ka ri kec pira? 6I kare ma wutye ka cam ki ka mat, pe noŋo wucamo dok bene wumato piwu kenwu? 7I kare ma jo gibedo i Jerucalem, kun gibedo ki kuc, kacel ki i gaŋi ma gurume ducu, ma jo gibedo wa i Negeb bene ki i pwor-gu, pe meno aye lok ma Rwot otito ki i dog lunebi me kare macon?"
Kwero winyo dog Rwot okelo lok me tero dano i opii
8Lok pa Rwot dok obino bot Jekaria ni, 9"Rwot me mony owaco kuman ni, Wuŋol kop kakare, wutim ber ki kica ŋat man bot ominne, 10pe wubur da to, latin kic, labedo nyo lacan; pe myero ŋatti i kinwu oyub lok marac ki i cwinye i kom ominne." 11Ento gin gukwero winyo, kun gicerre acera;: ma guloko ŋegi, gudiŋo itgi woko ni wek pe giwiny. 12Jo gumiyo cwinygi odoko tek calo got wek pe giwiny cik ki lok pa Rwot me mony ma yam ocwalo ki Cwiny mere Maleŋ ki i dog lunebi me kare macon. Omiyo kiniga madit mada obino ma oa ki bot Rwot me mony, 13"Kit macalo alwoŋogi gin pe guwinya, i kare ma gin bene gilwoŋa, ci an bene akwero winyogi," man lok pa Rwot me mony kikome. 14"Aketogi woko ki yamo lapiru ma oterogi i kin rok ducu ma yam pe giŋeyo. Kit meno omiyo lobo ma guweko oballe woko, pe tye ŋatti mo ma bedo ka wirre iye, omiyo lobo ma yomo cwiny dano odoŋ obur."


Carolok 6
Lok me juko wackom ki goba
1Latinna, ka in iye me cuŋ pi lawoti,
dok ijeŋo jamini pi dano mo ata,
2lokki ma iloko odoko owic piri,
pien noŋo gimako lok ki i dogi.
3Pi meno, latinna, tim kuman, ci ibilaro kwoni,
pien kombeddi doŋ ipoto i ciŋ lawoti;
cit oyotoyot ibak dogi bote.
4Pe myero iniŋ,
pe myero waŋi omak nino ma miyi yweyo matek;
5lar komi macalo til ma riŋo laro kome ki bot ladwar,
macalo winyo ma tuk woko ki i owic pa ladwar.
6In lawackom, nen kit ma ŋiniŋini tiyo kwede;
mito koŋ ibed ki ryeko me neno kite.
7Pe gitye ki rwot mo, kadi ladit nyo laloc mo;
8giyubo cam me akana i kare me oro,
dok gicoko wit cam mapatpat i kare me kac.
9In lawackom mono, ibibedo ka buto abuta pi kare ma Tom mene?
Ibico awene ki i waŋ nino?
10-Ka ibuto inino manok,
dok idolo ciŋi woko omiyi yweyo,
11man bimiyo can maki kit macalo layak mako kwede dano,
ma noŋo orukke woko ki jami lweny.
12Dano marac, ma konnye pe,
woto mere atata ki lok me bwola keken,
13kun gayo dano ki waŋe, dok gwelo ki tyene,
ka doŋ cimo piny atata ki lwete,
14ma noŋo en tye ki cwiny muŋak mupoŋ ki tam maraco keken,
dok miyo en tubo dano teretere.
15Pi meno can bipoto i kome atura;
pi kare manok keken ret bimake ma pe doŋ bicaŋ.
16Rwot dag jami ma romo abicel,
tye jami abiro kulu ma gin ducu gin me kwer ki tuŋ bote:
17en dag dano ma tamo ni eryek pire kene, ma loko lok goba,
en bene dag jo ma gioyo remo pa jo ma pe ki bal.
18Rwot dag dano ma cwinye opoŋ ki yub me timo gin marac,
ki jo ma giriŋo oyotoyot ka tiyo gin marac,
19en dag bene caden ma loko lok goba,
ki ŋat ma tubo omegine.
Lok ma juko timo abor
20Latinna, myero ilub gin ma woru otito boti,
dok pe ibwot pwony pa menni.
21Ket lok magi ducu i cwinyi kare ducu;
gwok lok magi macalo igwoko gin mo ma itweyo i ŋuti.
22Lok magi gibiteli i wotti;
kadi ka ibuto piny bene gibikuri i kom gin marac;
dok ka ico ki i waŋ nino gibipwonyi kit ma myero ibed kwede.
23Cik tye macalo tara,
ki pwony bene tye macalo ceŋ ma ryeny,
doŋ pwony me yubo kit pa dano en aye yo me kwo.
24Lok magi gibimiyo igwokke ma pe ibedo ki dako ma kite rac,
man bimiyo iloyo tam pa dako ma lakwele.
25Pe myero cwinyi opar pi berre-ni,
dok pe iwek waŋe ma en neni kwede oywa tammi.
26Laco mo keken twero wilo dako ma lakwele ki mugati acel ci bedo kwede,
ento tim me abor twero balo kwo pa laco ma bedo ki dako pa ŋat mukene.
27Dano twero kwanyo mac keto i kore,
ci mac pe waŋo boŋone woko?
28Aŋa ma twero wot i lodi mac ma tyene pe biwaŋ woko?
29ŋat ma cito bedo ki dako pa lawote bene limo-can kit meno;
pe tye ŋat mo ma bwot ma pe giketo can i kome,
ka obedo ki dako pa lawote.
30Dano pe gicayo lakwo ka okwalo cam
ma noŋo kec neke kun mito eyeŋ?
31ka ce gimako en lakwo-nu, en biculo cul ma romo wan abiro kulu;
dok bimiyo jami ma i ode woko ducu pi cul.
32Dano ma timo abor noŋo pe ryek;
ŋat ma tiyo gin macalo meno kelo can i kome kene.
33Dano gibiketo ret i kome dok gibicaye,
dok cwercwiny me can ma en bilimo pe biwany ki i cwinye.
34Dano ma tye ki nyeko bedo ki kiniga madwoŋ,
ma ka oero lweny ci neko dano cut, noŋo pe ye juk.
35En pe biye kit cul mo kadi ki acel,
dok kadi gimiye lwak mot mapol,
magi ducu pe twero juko kinigane.


Icaya 8
Nyiŋ wod pa Icaya
1Rwot dok owacca ni, "Kwany got malac ci ico iye coc ki nukuta ma lwak ducu giŋeyo ma giromo kwanone, 'Maer-calal-cak-baj.' " 2Cutcut anoŋo caden ma genne, ajwaka Uria ki Jakaria wod pa Yeberekia, me bedo lucadenna. 3Adonyo bot lanebi ma dako ma obedo dakona, ci ogamo ic, onywalo latin laco. Cutcut Rwot owacca ni, "Cak nyiŋe ni Maer-calal-kacbaj; 4pien ma pud peya latin meno ŋeyo lwoŋo ni, 'Aba,' nyo 'mama,' gibigwaro lonyo pa jo Damaciko kacel ki jami ayaka pa jo Camaria gitero woko kwoŋo nyim kabaka me Aciria."
5Rwot dok oloko bota aye ni, 6"Pien jo man doŋ gukwero pii me Ciloa ma mol mot gulokke gigi gubedo ki myelkom i nyim Rejin ki i nyim wod pa Remalia; 7pi meno, Rwot bimiyo pii me kulu Euprate ma mol matek dok bene dwoŋ twatwal corre i komgi, ma en kabaka me Aciria ki deyone ducu. Bipoŋ i wan lalele ducu, kun noŋo mol atata liyakyak; 8bimol kato cito i Juda, ma noŋo mol atata liyakyak, kato cito anyim, bipoŋ o wa malo i ŋut dano. Pien Lubaŋa tye kwedwa. En biyaro bwome me gwoko lobo man."
9Wumwolle woko kekenwu,
wun rok ducu, cwinywu myero opoti;
wuter itwu, wun lobo ducu ma wutye ka mabor,
wuyubbe bene ma cwinywu poto,
wuyubbe pi lweny ma cwinywu poto.
10Wupor lok kacel, ento gin mo pe ma bia iye;
wulok lok, ento gin ma wumito pe bicobbe,
pien Lubaŋa tye kwedwa.
Myero wulwor Rwot
11Rwot oloko bota kit man pien onoŋo odiya woko matek ki ciŋe, dok bene ocika ni pe alub kit pa jo me rok man, kun waco ni, 12-"Pe wulwoŋ ni piro lok i muŋ gin ma jo me rok man lwoŋo ni piro lok i muŋ, pe wulwor bene gin ma gilworo, lworo mo ma onyo koyo i komwu bene obed pe. 13Ento myero wuŋe ni Rwot me mony aye ŋat maleŋ, en aye ŋat ma myero wubed ka lworone, dok en aye ma myero omiwu lworo ma onyo koyo i komwu. 14-En oidoko kabedo maleŋ, ki got ma miyo dano yokke ka giwoto, bidoko ariya ki tuŋ botgi, makato jo me doggola pa luker aryo-nu ducu, me Juda ki me Icrael, dok bibedo owic ki kinu me ciko jo ma gibedo i Jerucalem. 15Jo mapol gibiyokke iye; gibipoto gitur giŋinnye woko; gibicikogi ki kinu ci gimoko."
16Jo ma winyo lok ma apwonyo myero gugwok maber pe orweny woko. 17-Rwot okanne woko ki bot jone, ento an abikure kun atye ki gen i kome. 18-Nen an-kacel ki litino ma Rwot doŋ omiya, wabedo lanyut ki lanen bot jo Icrael ma oa ki bot Rwot me mony, ma komkerre tye i wi got Cion. 19Ka ce guwaco botwu ni, "Koŋ wucit wupeny lutyet ki ajwagi ma giloko wee wee, calo ŋat ma dumo aduma," gibiwaco ni, "Rok mo-ni myero gupeny Lubaŋagi; ento myero dok gupeny tipo pa jo muto pi jo makwo?"
20Ento wuwiny pwony ki lok ma atuco botwu! Adada, giloko lok man pien gitye i piny macol, piny peya oru botgi. 21Dano biŋolo gikato ki i dye lobo ma noŋo gitye ki peko madwoŋ twatwal, ma kun noŋo kec onekogi matek. Gibitokke ki kiniga ma kun noŋo kec tye ka nekogi, ci gicako ceno kabakagi ki Lubaŋagi woko. Gibitiŋo wangi gineno malo i polo, 22dok gibikulo wigi kun gineno piny i lobo, ento pe gibinoŋo gin mo, gibineno can ki colpiny keken, ki mutu mucido licuc me arem madwoŋ: gibicwalogi i colpiny mucido Licuc. Yo mo bibedo pe me bwot ki i arem madwoŋ.


Jeremia 11
Jeremia ki gicikke pa Lubaŋa
1Rwot oloko ki Jeremia, ni, 2"Winy lok ma mako gicikke nan. Tit bot jo Juda ki jo ma gibedo Jerucalem ni, 3an, Rwot Lubaŋa pa crael, doŋ atyeko ceno dano ma pe winyo dok ma pe lubo lok ma mako icikke man. 4En gicikke ma yam keto ki kwarowu i kare ma akwanyogi woko ki i lobo Ejipt, en lobo ma obedo alo buk mac me teto nyonyo ma otwak me waŋogi. I kare meno awaco otgi ni guwiny lokka dok guti gin ducu ma yam acikogi ni guti. Atito otgi ni ka gulubo ci gibibedo jona kin bene abibedo Lubaŋagi. 5Aciko botgi ni an bene abicobo kwoŋ ma am akwoŋo i nyim kwarogi kun miyo botgi lobo ma mol cak ki moo Ic, kit macalo gitye iye wa onyoo-ni."
Ci an Jeremia agamo ni, "Wek obed kumeno, Rwot."
6Rwot dok owacca ni, "Tit lok magi ducu i gaŋi me Juda, ki i dye yo me Jerucalem. Tit lokka kunnu, kun iwaco bot lwak ni guwiny lok ma mako gicikke man dok bene gulubi kun gitiyo. 7I kare ma akwanyo kwarowu woko ki i lobo Ejipt, acikogi matek, kun bene abedo ka cikogi teretere, nio wa onyoo, kun awaco botgi ni gulub lokka. 8Ento gin pe gulubo dok pe guciko itgi me winyo lokka. Ma ka timo meno, dano acel acel omedde ameda ki bedo ki nwaŋ cwiny marac. Mumiyo acobo lok me gicikke man woko ducu i komgi, ma yam acikogi ni guti, ento pe gutiyo-ni."
9Rwot dok owaco bota ni, "Jo Juda kacel ki jo ma bedo i Jerucalem gitye ka jemo woko i koma. 10Gulokke gudok cen ka timo bal pa kwarogi ma gukwero winyo lokka woko-ni; gubedo ka lubo lubaŋa mukene kun giworogi bene: Jo me ot pa Icrael ki jo me ot pa Juda doŋ guturo gicikkena woko ma yam acikke kwede ki kwarogi-ni. 11Pi meno Rwot owaco kuman ni, Nen, atye ka kelo gin marac wek aket i komgi ma pe gitwero loyo ki iye wacel. Ka gibikok bota pi kony, an pe abiwinyo kokogi. 12I kare meno jo Juda kacel ki jo ma bedo i Jerucalem gibicito gikok bot lubaŋa ma yam gibedo ka waŋo iye gitum botgi-ni, ento lubaŋa magi pe twero larogi i kare me can. 13Pien lubaŋawu doŋ gudoko pol ma guporo wel gaŋiwu, wun jo Juda; ki wun jo ma wubedo i Jerucalem bene doŋ wuyubo lwak keno tyer mapol ata ka ma wuwaŋo iye gitum me lewic bot jok Baal, ma rom ki wel yo ma tye i dye gaŋ me Jerucalem.
14"Pi meno Jeremia, pe ibed ka lega, pe bene ipid kweda pi lwak man. Ka inen ce gitye i can ka gukok bota pi kony, an pe abiwinyo kokogi." 15Rwot owaco ni, "Jona ma amaro-ni gitye ka timo tim kipyeda. Doŋ gitye ki kit twero aŋo ma weko gibedo i oda? Gitamo ni tyero lee me gitum ki kwoŋo kwoŋ mogo ma gicikke kwede atata twero geŋo can woko me poto i komgi? Gitamo ni gitwero bwot i yo ma kit man? 16Yam alwoŋogi ni yat jeituni ma pote olot madwoŋ, ma nyige bene nen mwonya adada; ento abiwaŋo pote woko ki mac ma yamone mor mager, dok abituro jaŋe woko ducu.
17"An Rwot me mony ma yam apito jo Icrael ki jo Juda, macalo yat jeituni-ni, kombeddi doŋ awacci abiketo gin marac i komgi, Gukelo gigi can man i komgi pigi kengi pien gin gutimo gin marac. Guŋeto cwinya omiyo kiniga omaka pi waŋo gitum bot jok Baal."
Lok ma gipiro pi neko Jeremia,
18Rwot omiyo aŋeyo dok aniaŋ lok ma lukworra gupiro, ki gin marac ma onoŋo gimito timo i koma. 19Ento an abedo calo latin romo mamwol ma gitero woko ka nekone, onoŋo pe aŋeyo ni gupiro lok me timo gin marac i koma. Gubedo ka waco ni, "Watoŋu yat man waretu woko piny wa ki nyige ducu; waneke woko wek ŋat mo pe doŋ obipo i kome matwal i lobo-ni." 20Lacen an Jeremia alego ni, "Ai Rwot me mony, in laŋolkop ma ŋolo kop atir, dok itemo tam pa dano ki gin ma giparo ki i cwinygi. Wek anen ka iculo kwor i kom lwak man, pien an doŋ atyeko keto lokka woko ducu i ciŋi."
21Pi meno Rwot owaco kuman, i kom jo Anatot, ma onoŋo gimito neko Jeremia woko kun giwacce ni ka ce en omedde ki tito lok i nyiŋ Rwot ci gibineke woko. 22Rwot me mony owaco lok i komgi ni, "Nen, abiketo can i komgi. Awobegi ducu gibinekogi woko i lweny ki pala lucwan; litinogi ducu bito woko ki kec. 23Ŋat mo ma bidoŋ pe ka kare oromo, en kare ma doŋ amoko me keto iye can i kom jo Anatot."


Carolok 22
1Yer bedo ki nyiŋ maber, pien en aye ber kato lonyo madwoŋ,
dok pwoc ma dano gipwoyi kwede
ber loyo ryal nyo jabu.
2Pe tye apokapoka i kin lalonyo ki lacan,
pien Rwot aye muketo gin aryo-nu ducu.
3Dano ma wiye tiyo ka oneno gin marac bino i kome, kanne woko;
ento lakwiya piny medde mere ameda, ci neno can ada.
4Bakacic ma dano limo pi bedo ki mwolo ki pi lworo Rwot,
en aye lwak lonyo mapol, woro kacel ki kwo.
5Okuto ki owic tye i yo pa jo muŋak:
ento ŋat ma gwoko kome pe biwok i yo meno.
6Pwony latin con ma noŋo en pud tidi kit yo ma myero en obed kwede,
ci ka en odoŋo pe biweko lubone.
7Ŋat ma lacan bedo i te loc pa dano mulony,
ki ŋat ma deno lim bedo opii pa won limo
8Ŋat ma timo tim bwami limo can keken,
agikki me ticce bibedo odoo ma konnye pe.
9Ŋat ma waŋe leŋ i kom dano bilimo gum ma a bot Rwot,
pien en poko camme mogo ki lucan.
10Ryem ŋat ma lacac woko,
ci lweny bene bibedo pe boti,
dok daa kacel ki anywar bene bigik.
11Ŋat ma bedo ki leŋcwiny,
ma loko lok maber me kica, bimako kabaka bedo lareme.
12Rwot tye ka neno ni lok me ŋec gigwoko maber,
ento en bolo lok pa jo ma guŋayo waŋe woko.
13Ŋat ma lawackom wacci, "Labwor tye woko!
Ka akato woko miyo bineka woko i dye gudo!"
14Lok pa dako ma lakwele obedo calo bur matut;
ŋat ma kiniga omako Rwot i kome bipoto woko i bur meno.
15Miŋo aye gin ma tye i cwiny latin matidi,
ento ka ipwonye ki odoo, ci miŋo a woko ki bote.
16Ŋat ma diyo lucan ni wek lonyone omedde,
nyo ma miyo jamine bot lulonyo keken, bidoko lacan.
Gwoko cik ki gin ma luryeko yam guwaco
17Cik iti iwiny lok ma luryeko guwaco,
dok myero iket cwinyi i kom ŋec ma apwonyi kwede.
18Ka igwoku lok magi i cwinyi, ci bedo ber matek;
ka ce ibipo i komgi ci ibibolo lok i komgi i kare ma mitte.
19Doŋ amito igen Rwot,
en aye gin mumiyo atito lok magi boti tin-ni.
20Atyeko coyo lok ma romo pyeradek kun amiyi tam mabeco kacel ki ŋec muromo,
21pi nyuto boti gin ma atir dok ada, wek in bene idwok lok ada bot jo mucwali.
22Pe myero iyak jami pa lacan ni pien en lacan mamwa,
nyo kadi me nyono jo ma gitye ki can woko i kabedo me ŋolo kop;
23pien Rwot bi pi do pigi,
bineko jo ma guyakogi woko.
24Pe myero imak larem ki dano ma kiniga mako oyotoyot;
dok pe myero iwot kacel ki dano
ma cwinye opoŋ ki akemo twatwal,
25weko ibilubo kite ducu ci imoko i owic.
26Pe myero ibed ŋat acel i kom jo ma gijeŋo jamigi,
ma gicuŋ pi jo ma lubanya.
27Ka ce pe it ye ki gin mo ma myero icul kwede banya,
ci gimayo kitandani ma ibuto iye-ni woko.
28Pe myero ikob got macon ma poko waŋ lobo
ma yam kwarowu doŋ gutyeko ketone.
29It ye ka neno dano makwiri i ticce?
En bibedo ka tic wa i nyim luker: pe bitic i nyim dano ata-gu,


Jeremia 2:2
2"Cit ituc lok man bot jo Jerucalem, wek guwiny. Rwot owaco kuman ni,
Pud apo pi gen ma ibedo kwede i koma nia ka tinoni,
mar ma ibedo kwede macalo nyako ger,
kit ma ibedo ka luba kwede wa i dye tim,
i lobo ma yam pe gicoyo iye kodi mo.


Nwoyo Cik 32
1"Wucik itwu, wun polo ducu, an doŋ abiloko;
wek lobo bene owiny lok ducu ma i doga.
2Lubaŋa omi pwonnya ocwer macalo kot,
omi lokka oton macalo toyo,
macalo kot ma ŋido i kom lum alita
macalo kot ma wo i kom doo.
3Pien abituco nyiŋ Rwot.
Wutit dit pa Lubaŋawa!
4"En aye Got, ma ticce ducu cobbe kakare;
gin ducu ma en tiyo tye atir.
En Lubaŋa ma lagen, ma pe ki bal mo;
kite atir, gin ma en timo ducu tye maber.
5Gutimo tim aranyi i kome;
pe doŋ gin litinone, pien komgi ki mwonyo;
gin aye yalwak muŋak mugom woko.
6Wun mono dok wuculo Rwot kit meno,
wun jo mamiŋ ki rok ma pe ki ryeko?
Pe en aye wonwu ma oketowu?
Pe en aye lacwec ma omiyo wutye makwo?
7Po i kom kare ma yam con ca,
tam pi lwak mwaka pa yalwak macon.
Peny woru, ci binyutti maber,
ki ludoŋowu bene gibititti.
8-I kare ma En Mamalo Twal yam omiyo ki rok ducu ginaleyagi,
i kare ma opoko kin litino pa dano,
yam opoko waŋ lobo pa rok acel acel
kun lubo wei awobe pa Lubaŋa.
9Pien lwak pa Rwot gin aye dulle,
jo pa Yakobo aye gipiny ma gipoko bote.
10"Yam onoŋo Yakobo i dye tim aroo,
i lobo kweyo marac ma dano pe iye;
okwake ki bade kun gwoke maber ogwoke macalo toŋ waŋe kikome.
11Macalo ocur ma pwonyo litinone ki tuk
kun teŋo bwome ma oyaro ka wigi, yaro bwome, jologi kwede,
ci tiŋogi ki kono lacar madito.
12Rwot kene aye yam telo wi jone,
kun onoŋo lubaŋa pa lurok mo pe ka ŋete.
13"Omiyo guriŋo i wi cere mutiŋŋe malo i lobo,
opitogi ki cam mucek i poto;
omiyogi doto moo kic ma noŋŋe i wi got,
ki noto moo yaa mucek i dye pata got matek.
14Omiyogi boto cak lukulu pa dyaŋi,
ki mato cak ma libo bene pa dyegigi;
gucamo moo litino romi ki nyogi romi,
ki riŋo dyaŋi me Bacan ki riŋo dyegi,
kacel ki moko ŋano mabecone twatwal,
gumato kono vino makwar me pig olok.
15"Ento Jecurun ocwe matek, ma loyone tek;
jo pa Rwot gucwe ma komgi pek, muliŋŋe.
Gubwoto Lubaŋa ma Lacwecgi woko,
gucayo Got mularogi-ni.
16Guworo lubaŋa ma welo-gu mumiyo nyeko omake,
guŋeto cwinye ki tim marac me kwer
omiyo kiniga omake.
17-Gutumo tum bot jogi ma pe gin lubaŋa,
bot lubaŋa mogo ma yam pe giŋeyo,
bot lubaŋa mogo manyen ma obino lacen
ma yam kwarogi pe gulworo.
18Gin pe guparo Got ma onywalogi-ni,
wigi owil woko i kom Lubaŋa ma Wongi-ni.
19"Rwot oneno ci ocayogi woko,
pien awobene ki anyirane guŋeto cwinye.
20Owacci, 'Abikano waŋa woko ki botgi,
wek dok anen kit ma gibitum kwede;
pien gin yalwak muŋak woko ata,
gin litino ma pe lugen.
21-Gumiyo nyeko omaka i kom gin ata ma pe lubaŋa;
guŋeto cwinya ki cal jogi acweyagu.
An bene abimiyo nyeko makogi i komji ata;
abimiyo rok mo mamiŋ ŋeto cwinygi.
22Pien kinigana doŋ omoko mac woko,
doŋ tye ka waŋ wa i te bur matut me lyel,
kun waŋo lobo ki gin ma ocek iye ducu,
ka dok cwinyo mac waŋ wa te guti me godi.
23" 'Abicoko can aguro i wigi;
abityeko aterona woko i komgi.
24Kec aye bimiyo gijony liŋok,
dok awaŋogi ki lyeto ki two gemo maraco
atyekogi woko liweŋ; abicwalo lak ŋuu i komgi
ki kwir pa gin ma lak alaka i ŋom.
25Pala lucwan bityekogi woko i tim,
lworo bibedo wa i kicika ot;
pala bityeko litino co ki anyira,
litino ma dot wa ki jo ma wigi ki lwar.
26Kono awacci, "Abikeyowu woko ka ma boco,
abimiyo nyiŋgi pe doŋ gipo iye i kin dano,"
27ento alworo lumerok wek pe guŋet cwinya,
wek lumonegi pe guter marac, pe guwacci,
"Waloyogi giwa, ciŋ Rwot pe otimo gin mo." '
28"Pien gin aye rok ma gikwiya yubo lok,
niaŋ lok bene loyogi woko.
29Ka nene giryek, kono giniaŋ lok man,
kono giŋeyo agikki me kwogi.
30Dano acel ryemo jo alip kulu,
jo aryo twaro jo alip apar,
ka Gotgi aye pe omiyogi woko bot lukworgi,
ka Rwot pe otenyogi woko?
31Pien gotgi pe rom ki Gotwa,
lubaŋagi pe tek ma rom ki mewa;
wa merokwa bene giye lok man.
32Lukworwa girom ki jo Codom ki Gomora,
gical ki olok marac ma nyige kec;
girom ki koŋo vino ma girubo ki kwir twol,
33ki kwir twol golla mager-ri.
34"Man aye gin ma akano,
ma agwoko i ot kano limma.
35-An aye abiculo kwor, abiculo waŋe lacen.
Akuro kare ma tyengi bicer;
pien nino me to-pinygi doŋ cok,
bipoto i komgi atura.
36-Pien Rwot bimiyo jone loyo kop,
kica bimake i kom luticce
ka oneno tekgi doŋ otum woko,
ma dano mo pe odoŋ kadi opii nyo ŋat ma lone kene.
37Ci bipenyogi ni, 'Lwak lubaŋawu doŋ gitye kwene kaa,
ki got ma yam wuriŋo wularo iyeni?
38Jogi ma yam camo moo me gitumwu
doŋ tye kwene, ki lumat koŋo vino me gityer amatawu?
Wek doŋ gua malo ka konyowu,
wek gin aye gubed jo ma gwokowu!
39" 'Tin doŋ wunen ni, an aye a ene, an kena,
lubaŋa mukene pe ka ŋeta.
An aye aneko dok an aye amiyo kwo;
an aye aketo ret dok acaŋo burre,
dok pe tye ŋat mo ma laro dano ki i ciŋa.
40Atiŋo ciŋa malo acimo polo ci akwoŋo kwon man ni,
Macalo an Lubaŋa ma abedo kwo matwal-li,
41ka ce apako pala lucwanna ma mil amila,
ce aryeyo ciŋa pi ŋolo kop
ci abiculo kwor i kom lumonena,
abiketo can i kom jo ma gidaga.
42Abimiyo aterona mer ki remo,
pala lucwanna bicamo riŋo mabup,
biyeŋ ki remo jo ma ginekogi ki ma gimakogi,
bitoŋo wi lutel pa lumerok.'
43-"Wupake wun rok ducu kacel ki lwakke,
pien en culokwor remo pa luticce; en culo kwor i kom lumonene
pi kwanyo bal woko ki i lobo pa jone."
44Moses okwano wer man ducu wek lwak guwiny, en kacel ki Yocwa wod pa Nun.
Moses ociko jo Icrael tyen me agikkine
45Ka Moses otyeko waco lok magi ducu bot jo Icrael ducu ci owaco botgi ni, 46"Wuket i cwinywu lok ducu ma awaco botwu tin-ni, wek wuketgi gubed cik ma mako litinowu bene, wek gugwokke ka lubo lok ducu me cik man. 47Lok magi pe lok ma tere pe; gin aye kwowu kikome. Pi gwoko cik magi miyo wubiri pi kare malac i lobo ma wucito iye loka Jordan ka camone-ni."
Lubaŋa onyuto lobo Kanaan bot Moses
48-I nino meno kikome Rwot owaco bot Moses ni, 49"It malo i wi got man me Abarim, got Nebo, ma tye i lobo Moab mukemo Jeriko, wek inen lobo Kanaan ma abimiyo bot jo Icrael obed megi. 50Ibito i wi got ka ma iito iye-ni wek idok bot lutuwu, macalo omeru Aron yam oto i wi got Kor ci odok bot lutugi; 51pien yam wuŋayo waŋa woko ki i dye jo Icrael, i dog pii me Meribakadec i tim me Jin; yam pe wuwora i nyim jo Icrael macalo an Lubaŋa maleŋ. 52Pienno ibineno lobo-nu ki cen i nyimi kuca, ento pe ibicito kunnu, i lobo ma abimiyo ki jo Icrael."


Daniel 8
Daniel oneno nyok romo ki nyok dyel i waŋ lek
1I mwaka me adek me loc pa kabaka Belcajar, an Daniel aneno ginanyuta i waŋ lek, i ŋe ginanyuta mukwoŋo ca. 2I kare ma aneno ginanyuta ki i waŋ lek anoŋo ni doŋ atye wa i gaŋ kal madit me Cuca, ma tye i lobo Elam; dok bene aneno ni atye wa i dog kulu Ulai. 3Ailo waŋa malo ci aneno nyok romo ocuŋ i wi tera i dog kulu. Nyok romo-nu onoŋo tuŋe tye aryo; tuŋe aryo-ni ducu giboco, ento acel onoŋo dok bor kato lawote; en me aryone-ni otwi lacen. 4Aneno nyok romo ka witte ki tek kun loko tuŋe tuŋ potoceŋ ki yo tuŋ acam, ka lokke yo tuŋ acuc bene, ma lee tim mo onoŋo pe twero cuŋ i nyime. Onoŋo ŋat mo bene pe ma twero larogi ki i tekone; en yam otimo gin ma iye mito kun dworre kekene bene.
5I kare ma abedo ka lwodo lok cutcut aneno nyok dyel obino kun oa ki yo tuŋ potoceŋ ma ŋolo dye lobo ducu arii, ma tyene pe gudo ŋom; nyok dyel-lu onoŋo tye ki tuŋe i kin waŋe ma nen wa ki cen. 6Nyok dyel oa obino bot nyok romo ma tye ki tuŋe aryo-ni, ma onoŋo aneno Ocuŋ i wi tera i dog kulu ca, ci ocako riŋo ka lweny i kom nyok romo ki akemo madit adada. 7Aneno obino odirre cok twatwal ki nyok romo, ci kolo ocako mako i kom nyok romo ci otwomo nyok romo oturo oputo tuŋe aryo ca woko; nyok romo onoŋo pe tye ki teko mo liweŋ me cuŋ i nyim nyok dyel, ci orete woko piny i ŋom ka onyone ki tyene; onoŋo pe tye ŋat ma twero laro nyok romo ki i teko pa nyok dyel. 8Meno omiyo nyok dyel odworre kekerie mukato kare; ento i kare ma onoŋo en pud tek-ki, tuŋe madit-ti otur woko. Cutcut dok aneno tuŋe aŋwen mukene gutwi ma ginen ki cen ma gukemo yamo aŋwen me polo.
9Dok aneno tuŋe mo matidi otwi okatti ki i kom tuŋe acel ki i kingi, olot mabor okemo yo tuŋ acuc, ki yo tuŋ wokceŋ, ma okemo kwede lobo me deyo. 10-Odoŋo madit oo wa i kom mony me polo; ento obolo lakalatwe mogo woko piny i ŋom, ci onyonogi woko ki tyene. 11Ocako dworre kekene o kwede wa i kom Laker me mony meno; ci okwanyo gitum awaŋa me nino ducu-ni woko ki bote, ka ojwero ode maleŋ-ŋi obalo woko. 12Gitiŋo mony kacel ki gitum awaŋa me nino ducu gimiyo i ciŋe pi bal; ci gibolo lok ada woko piny i ŋom, ci tuŋe obedo ka tic omedde matek twatwal. 13Cutcut awinyo ŋat maleŋ tye ka loko ki ŋat maleŋ mukene owaco bote ni. "Ginanyuta ma aneno i wan lek ma okemo gitum awaŋa me nino ducu biri pi kare ma rom mene, ma okemo bene bal ma nyayo gin malik, ki ma okemo miyo ot pa Lubaŋa ki mony me polo me anyona woko ki tyen-ni?" 14Ci ŋat maleŋ ma obedo ka lok-ki owacce ni, "Biri pi nino alip, acel ki miya acel ki pyerabic ma pe gibityero iye gitum me odiko ki otyeno, ka lacen gibiroco ot pa Lubaŋa gidwoko i kit ma myero."
Lamalaika ogonyo te lok me ginanyuta
15I kare ma onoŋo an Daniel aneno ginanyuta, abedo ka yenyo yo me niaŋ iye; ci cutcut aneno ŋat mo ma ocuŋ i nyima ma nen calo dano. 16-Ci awinyo dwan dano ma lok oa ki i kin kulu Ulai, ci olwoŋo ni, "Gabriel, mi danonu oŋe te lok me ginanyuta ma en oneno-ni." 17Ci ocako bino cok ki ka ma onoŋo acuŋ iye; i kare ma obino abedo ki lworo ci apoto aryebbe woko piny, Ento en owacca ni, "In wod pa dano doŋ iniaŋ ni, ginanyuta ma inenoni nyuto gin ma bitimme kale me agik."
18I kare ma en tye ka lok kweda, nino omako waŋa woko acako nino nino matut kun akulu waŋa i ŋom; ento en oguda ci ociba acuŋ ki tyena. 19Owaco bota ni, "Nen, abinyutti gin ma bitimme lacen i kare me agik me akemo pa Lubaŋa; pien lokke kemo nino me agik ma yam giciko pire con. 20Doŋ lok ma dok i kom nyok romo ma ineno ma tuŋe tye aryo-ni, magi gin aye luker me Media ki me Percia. 21Ento nyok dyel meno kabaka pa jo Grik; doŋ tuŋe madit ma i kin wane-ni meno aye kabaka mukwoŋo. 22Doŋ tuŋe ma gituro-ni, ma tuŋe aŋwen mukene otwi kakare ca, meno ker aŋwen ma bia ki rokke, ento tekogi pe bibedo rom ki mere. 23Ento lacen ki i ŋe locgi, i kare ma noŋo lubalo welgi onya omedde, ci kabaka mo ma waŋe ocwiny bia cako loc, ŋat ma niaŋ i lok me koc lit-gu. 24Tekone bibedo dit twatwal, en bitiyo gin ma tyeko piny woko ma miyo lworo, gin ma en bitiyo ducu biwoto maber, bineko jo ma gin twoni oteka kacel ki rok pa jo maleŋ. 25Pi ryekone marac, miyo bwola bimedde ameda i ciŋe, dok bibedo ka dworre ke kene ki i tamme. En bineko jo mapol tyekogi woko atura; dok bene bia lwenyo kadi wa i kom Laloc madit ma loyo luker ducu; ento gibiture woko laboŋo ciŋ dano mo ma ogudo kome. 26Pi meno ginanyuta ma loko i kom gitum me odiko ki otyeno gire obedo ada; doŋ imwon ginanyuta meno ikan woko, pien pud kare tye bor."
27Dok an Daniel, ryeko onoŋo orwenyo woko ki bota, omiyo two omaka abuto kwede pi nino mapol manoknok; ka lacen aa acito ka tiyo tic pa kabaka; ento abedo ka uro ginanyuta meno ma aneno i waŋ lek-ki, dok pe amedo ki niaŋ iye wacel.


Latitlok 9:1
1Ento lok man ducu aketo i cwinya, kun aŋiyo ducu maber, kit macalo jo ma kitgi atir ki jo ma luryeko kacel ki gin ma gutiyo ducu gitye i ciŋ Lubaŋa; kono obedo mar nyo adagadaga, pe tye dano mo ma ŋeyo. Dok gin ducu ma pud tye obedo gin ma konnye pe,


2 Tekwaro 11
Lok ma lanebi Cemaya otito
(1 Luker 12.21-24)
1Ka Rekoboam odwogo cen i Jerucalem, ci ocoko jo ma giyero ki i ot pa Juda ki i kin jo Benjamin, twoni lweny alip miya acel ki pyeraboro, pi lweny i kom jo Icrael wek gidwok ker bot Rekoboam. 2Ento lok pa Rwot obino bot dano pa Lubaŋa ma nyiŋe Cemaya, kun wacci, 3"Wac ki Rekoboam wod pa Solomon ma kabaka me Juda, ki bot jo ducu me ot pa Juda ki jo Benjamin ni, 4'Rwot owaco kuman ni, Wun pe wubicito ka lweny i kom lutuwu ma gin jo Icrael. Wek dano acel acel odok cen i pacone, pien lok man oa ki bota.' " Gin ducu guwinyo lok pa Rwot, ci gudok cen i pacogi, pe dok gucito ka lweny i kom Jeroboam.
Lonyo pa Rekoboam
5Rekoboam obedo i Jerucalem, ogero gaŋi gogo me mony i Juda. 6Ogero Beterekem, Etam, Tekoa, 7Bet-jur, Coko, Adulam, 8Gat, Mareca, Jip, 9Adoraim, Lakic, Ajeka, 10Jora, Aijalon, ki Kebron, gin ducu gaŋi ma girumo ki cel gogo ma gitye i Juda ki i Benjamin. 11En oyubo cel gogo ducu obedo matek, oketo ludito mony i igi, okano iye cam, ki moo ki koŋo vino. 12Ka dok oketo kwodi ki toŋi i gaŋi ducu, ci omiyogi gubedo matek mada. Kit meno Juda ki Benjamin gudoŋ i te locce.
13Ajwagi ducu pa Lubaŋa ki Lulevi ma yam gitye i lobo Icrael gua ki i kabedogi ducu, gubino ka bedo i ŋete. 14Lulevi gubwoto lobo ma gibedo iye gudok wa i Juda ki i Jerucalem, pien Jeroboam ki likwayone gukwero woko ni pe doŋ guti tic macalo ajwagi pa Rwot. 15-Jeroboam oketo ajwagine ma en oyero me tic i wan jogi ma i wi godi, ki bot jogi ma calo nyogi dyegi, ki bot cal litino twoni ma en otiyo. 16Jo ma yam guketo cwinygi ka cito bot Rwot Lubaŋa pa Icrael gulubo kor ajwagi pa Rwot ki Lulevi, nia ki i kaka pa jo Icrael ducu, guwoto Jerucalem ka tyero gitum bot Rwot, Lubaŋa pa kwarogi. 17Gujiŋo ker pa Juda matek, gumiyo Rekoboam wod pa Solomon obedo matek pi mwaka adek, pien gubedo ka lubo kit pa Daudi ki Solomon pi mwaka adek.
18Rekoboam onyomo Makalat nya pa Jerimot wod pa Daudi, Min Makalat obedo Abikail nya pa Eliab ma wod pa Yece. 19Makalat onywalo ki Rekoboam litino awobe magi, Jeuc, Cemaria ki Jakam. 20Ka dok ki i ŋeye en onyomo Maaka nya pa Abcalom ci onywalo kwede Abija, Atai, Jija, ki Celomit. 21Rekoboam omaro Maaka nya pa Abcalom makato monne ducu ki mon aŋecane-gu. En yam onyomo mon apar wiye aboro ci obedo ki mon aŋecane pyerabicel kulu; onywalo awobe pyeraryo wiye aboro ki anyira pyerabicel. 22Rekoboam oketo wode Abija latin pa Maaka me bedo ladit ma loyo wi omegine, pien yam onoŋo omito keto en me bedo kabaka. 23Rehoboain obedo ka tic ki ryeko, opoko awobene mogo i dul lobo ducu ma i Juda ki Benjamin, oketogi i gaŋi me cel gogo ducu, opoko botgi cam madwoŋ, dok bene onyomo botgi mon.


Nekemia 10:36
36Dok bene ŋat acel acel i kinwa bitero latin laco ma en latin me kayone, miyo bot ajwagi gin lutic i ot pa Lubaŋa, me dyerone bot Lubaŋa, ki dok bene wabimiyo litino dyaŋiwa me kayo ma dyaŋiwa gunywalo ki litino kayo romi nyo dyegi ma romiwa nyo dyegiwa gunywalo, kit macalo cik mito.


2 Petero 2:1
Lunebi ki lupwony ma lugoba
1Ento lunebi ma lugoba bene yam gunen i kin dano, kit meno bene lupwony ma lugoba gibinen i kinwu. Gibikelo pwony mogo mapat i muŋ ma rwenyo dano, kun gikwero Laditgi woko ma owilogi, ento meno bimiyo gin kikomgi gibirwenyo woko oyotoyot.


Yocwa 23
Yocwa ociko lwak
1Ka kare okato malac ma Rwot doŋ otyeko miyo yweyo bot jo Icrael i kom lumerokgi ducu ma yam orumogi dyere-ni, onoŋo Yocwa doŋ oti woko, mwaka me ditte doŋ dwoŋ. 2Olwoŋo jo Icrael ducu, ki ludoŋogi, ludito wigi, luŋolkopgi ki ludito ticgi ducu, ci owaco botgi ni, "An kombeddi doŋ ati woko, mwaka me ditta doŋ dwoŋ. 3Wun doŋ wutyeko neno gin ducu ma Rwot Lubaŋawu otiyo piwu i kom rok magi ducu, pien Rwot Lubaŋawu aye obedo ka lweny i komgi piwu. 4Nen ka doŋ atyeko poko rok mapatpat ma, pud gudoŋ i kinwu me bedo ginaleya pa kakawu, kacel ki rok ducu ma yam doŋ aloyogi woko, cakke ki i Jordan o kwede wa i Nam Madit ma yo tuŋ potoceŋ. 5Rwot Lubaŋawu bidirogi woko cen kun ryemogi woko ki i nyimwu, ci wubicamo lobogi kit ma yam Rwot Lubaŋawu ocikke kwede botwu-ni. 6Pienno wucuŋ matek kun, wulubo gin ducu ma gicoyo i buk me cik pa Moses, pe wuŋak wudok yo tuŋ acuc nyo yo tuŋ acam. 7Pe wunyebbe ki bedo kacel ki lurok ma pud gudoŋ i kinwu-ni, pe wutuc nyiŋ Iubanagi, pe wukwoŋ kwoŋ mo ki nyiŋ lubaŋagi, pe wuworgi, pe wuryebbe i nyimgi. 8Ento wumok likiŋ i kom Rwot Lubaŋawu kit ma wubedo ka timone o kwede wa onyoo-ni. 9Rwot doŋ otyeko ryemo rok madito ki matego woko ki i nyimwu; ŋat mo peya onen ma obedo ki twero me cuŋ i nyimwu. 10-Dano acel mo ki i kinwu romo ryemo jo alip kulu, pien Rwot Lubaŋawu aye tye ka lweny piwu kit ma yam owaco botwu-ni. 11Doŋ ba, myero wugwokke matek, wunen ni wumaro Rwot Lubaŋawu; 12pien ka wudok cen kun wuribbe ki lurok ma gudoŋ i kinwu, ka ce wucako nyomme kwedgi kun wunyomo anyiragi ka dok gin bene ginyomo anyirawu, 13ci wuŋe atir ni, Rwot Lubaŋawu pe dok bimedde ki ryemo lumerokwu woko ki i nyimwu; ento gin aye gibidoko macalo owic ki layutta me cikowu, ki odoo gayi me jwato pyerwu ki okuto me cobo waŋwu, nio ka wubito wutum woko ki i lobo man maber ma Rwot Lubaŋawu doŋ omiyo botwu-ni.
14"Kombeddi an doŋ atye cok ka lubo yo ma gin me wi lobo ducu mol ci to iye-ni, wun bene wuŋeyo ki i cwinywu wa ki tipo komwu ducu ni, gin mabeco ducu ma yam Rwot Lubaŋawu ociko piwu gin ducu gucobbe kakare, pe tye acel mo ma pe otimme. 15Ento kit ma yam Rwot Lubaŋawu ocobo lok ducu mabeco ma yam ociko piwu-ni, kit meno bene Rwot dok bikelo gin ducu maraco i komwu, nio ka, bityekowu woko ki i lobo man maber ma en omiyo botwu-ni, 16ka ce wuturo gicikke pa Rwot Lubaŋawu ma yam ocikowu kwede kun wucito ka woro lubaŋa mogo mukene, wuryebbe i nyimgi. Kiniga bimako Rwot i komwu, ci wubito wutum woko oyotoyot ki i lobo man maber ma en omiyo botwu."


Latitlok 6
1Atyeko neno gin marac mapek ma obwoyo kom dano ducu ma bedo i lobo-ni woko. 2Lubaŋa twero miyo bot dano mo lonyo, lwak jami mapol ata, dok miyo dano giwore, wek dano-nu obed ma gin mo ducu ma en mito pe orem bote, ento ka Lubaŋa pe omiye twero me noŋo yomcwiny i kom lwak lonyone-ni, ci dano mo ata aye binoŋo yomcwiny i kom jamine ducu; man gin ma konnye pe. Man aye can marac mukato kare. 3Kadi bed dano mo onywal litino ma romo miya acel kulu, kadi en obedo i lobo pi lwak mwaka mapol, ma mwakane bene doŋ dwoŋ, ento ka pe noŋo yomcwiny mo i kom jami mabeco me lobo man, ka pe bene giketo deyo me yiko en ka oto, awaco ni latin ma ginywalo ma doŋ otyeko to woko ki i ic ber kato eno 4Kony me nywalo latin meno pe, en cito i colpiny, ka doŋ tye i colpiny ci wi dano wil woko pi nyiŋe. 5Dok latin meno pe oŋe no cen, pe oŋeyo gin mo; ento en noŋo yweyo maber makato dano meno madit-ti. 6Kadi bed dano-nu ori i lobo pi mwaka alip aryo kulu, ka pe bedo ki jami mabeco i lobo man, ci gin aryo-ni ducu pe gicito i kabedo acel?
7Dano tiyo ticce ducu wek enoŋ gin ma myero ecam, ento pe romo yen ki cam ma en noŋo. 8Dano maryek kato ŋat ma lamiŋ niŋniŋ? Ci dano ma lacan ma ŋeyo gwoko kwone i kin jo makwo bedo ki gin aŋo? 9Bedo ber me tic ki jami ma it ye kwede, kato ma ibedo ki par madwoŋ pi jami mukene; man bene gin ma konnye pe, rom ki ryemo kor yamo ma kodo.
10Gin ma tye ka timme onoŋo doŋ gityeko cako nyiŋe con, dok waŋeyo kit pa dano ni, en pe twero pyem ki ŋat matek makato eno 11Ka dano pyem kun loko lok madwoŋ, ci lokke ducu doko gin ma konnye pe, noŋo oyelle nono. 12Aŋa ma ŋeyo gin maber pi dano ma kun noŋo en obedo pi kare manok ki kit kwo ma konnye pe, pien kwone rwenyo woko macalo tipo? Aŋa ma twero tito bot dano gin ma bitimme ki i ŋeye lacen i lobo man ma noŋo en doŋ oto woko?


Matayo 23:15
15"Wubineno can, wun lupwony-cik ki Luparicayo, wun lugoba! Pien wuwoto wuloŋo piny ki i dye nam kun wuwoto wa i wi tura-gu wek wulok dano acel owek dinine odwog i mewuni, ento ka doŋ olokke, wumiyo doko latin me Geena ma rom aroma kwedwu tyen aryo.